Lifan-Z/Chinese-poetries-txt huggingface dataset:
蒲条围坐雪添瓶，侧理糊窗炽炭明。常对图书堆四壁，却思裘褐胜双旌。道心生后安休息，事局闲来怕践更。睡足定应输杜守，穷愁何必学虞卿。
百幅敲冰密属连，寝甘谁复诮便便。心闲好隠忘言几，官冷宜铺坐客毡。乌布任宽忘道韵，绛纱徒侈怯霜天。休嗟抛掷缣绫贵，据榻犹胜枕杫眠。
都府曾为入幕宾，玉符重忝守藩臣。几年流落甘闲散，平日交游半要津。簿领沉迷千虑耗，鬓颐衰飒二毛新。圣恩休养深知幸，厚禄华堂许便亲。
近甸无辞暂驻车，吴门虽好隔重湖。且尝竹苑迎霜兔，休忆松江上钓鲈。老见交朋尤眷恋，醉吟风月好踌躇。广陵喜得贤宾客，簪履光华胜玳珠。
久雨涔𩆂浃甸圻，层云晻暧压城低。沈灰将恐蛙生灶，负土深防蚁漏堤。避冷竹窗烘炭兽，祷晴琳馆抗旌霓。知君方欲行千里，早晚残霞却照西。
嘉句连篇惠好音，愧无琼玉报南金。几年漂泊离群恨，此日逢迎话旧心。气类自应怜茂悦，世情谁复拟高深。且将怀抱还尊酒，莫为思归动越吟。
梁园寒早雪霏微，亲友将分一棹归。客舍萧条风送柳，离筵凄惨酒沾衣。霜台二妙君相继，幕府三端我所依。况是汴渠今不涸，留连犹得奉音徽。
诗侣方逢梦与微，摅怀未尽遽言归。正思玉鲙将登俎，应笑缁尘又染衣。金石交情知不改，辅车形体自相依。何时得遂江湖乐，薄宦牵羁甚𬙊徽。
仙都补吏向天涯，归棹南游事事嘉。冬课洞庭千户橘，春尝石缝一枪茶。蓬山厌直抛铅摘，公府伤离念棣华。二纪编酬老朋伴，何时相逐访烟霞。
经冬寒菊已离披，梁苑残英尚满墀。尊酒还思元亮醉，秋香又过子愚期。寻芳意思人尤厚，耐冷枝条土所宜。墨客有谁偏好事，留将乐府著新辞。
两篇华藻敌南金，辱赠应怜旧赏音。平日所知谁莫逆，老年于事已无心。云霄路在看君上，诗酒盟寒且共寻。屈指当时文学士，谁知扬子思湛深。
常爱君房言语妙，仍钦叔度德名高。受厘宣室行膺召，置酒梁园喜誉髦。辩博方亲谈衮衮，别离俄起恨劳劳。临岐更辱殷勤句，衰拙何胜异日褒。
远行车马出西城，风义相高一府倾。留幕经年叨主诺，邮亭终夕困飞觥。人烟数舍将归路，霜月三冬怆别情。政拙自惭无惠爱，尚凭河润慰群氓。
何事频思江海间，清时美彦未应闲。襟怀旧贮纵横术，献纳尝开咫尺颜。吏隠尚劳趋幕府，郊居毋苦恋家山。莼鲈正熟虽堪爱，羔雁相催又北还。
天宝黎民困贼庭，杞城睢社势相形。四公百战期歼虏，数载重围不启扃。当日捐躯全土境，至今遗貌载丹青。行人安得侵松槚，樵采从来禁有刑。
江海为藩地绝尘，湖山寻胜坐邀宾。消除袢暑忘三伏，追忆曾游隔五春。极望林峦横紫翠，旋供肴核剥青皴。常时欲到喧嚣阻，偶得相陪似宿因。
坐合何时得少休，羡君乘兴喜寻幽。每逢幕府文书简，便作湖山佛寺游。岩畔挥毫传丽句，林间炊黍饫香羞。会须偷拨闲忙日，更上高轩看碧流。
山半楼台绕曲堤，水风当夏却炎威。常思遍览前朝迹，自恨劳生暇日稀。偶到上方凭槛久，恍如员峤蹑云飞。白莲旧社空遗址，有几人从此路归。
岿然华屋四开扉，经构初凭佛大威。最是一州孤绝处，不因嘉客到应稀。凌虚自觉云梯近，销暑聊将玉盏飞。人士莫嗟山简醉，犹能倒著接䍠归。
千里江山昔霸基，百年文物憺皇威。闾阎栉比于今盛，塔寺鳞差自古稀。极目烟霞时显晦，忘情鱼鸟自潜飞。何须远慕岩居者，乘兴还来兴尽归。
沧海西垠浙水头，人生不到负吴讴。剖符何幸来都会，坐合俄惊陟夏秋。每按吏条惭汉诏，未丰民食念箕畴。所欣幕府多才彦，樽俎时时接宴游。
固无政术效前贤，又乏诗名继乐天。连岁出藩居善地，何时负郭有良田。回风已隔三山路，讲德难偕四子篇。满目胜游都未到，且将图画与人传。
楚客登临悲素秋，感时风物自飕飕。潦收远水清堪鉴，雨过群山翠欲浮。月露往来羁旅恨，仓箱千万里民讴。鬓毛衰飒欢游少，珍重嘉篇写我忧。
两寺临湖共一山，名传四五百年间。台前康乐翻千叶，井上仙翁炼九还。挂壁空存游客咏，掩关都属野僧闲。欣同僚友寻幽趣，岩石云萝永日攀。
虽非禄厚与官尊，多幸名都遂出藩。访旧遍游江北路，提封连接海西门。六年往复头先白，四郡推迁席不温。衰病早宜归畎亩，君恩未报自难言。
海门双峙隔沧溟，潮汐翻波势若倾。万叠银山横一线，千挝鼍鼓震重城。来无源委逢秋盛，信有盈亏应月生。今古循环曾不涸，谈天闳辩岂能名。
尝观七发论涛篇，比物侔形恨未妍。声入闾阎家十万，势陵组练甲三千。冯夷海若凭深险，种魄胥神竟后先。纵使风波能鼓怒，终归漩澓作澄渊。
横江白浪涌崔嵬，应是波神羽卫来。陛戟百重驰道远，舳舻千里峭帆开。缓如积雪飞霜路，急似砯崖转石雷。惟有东西争渡者，暮还朝往任相催。
西山高下极深幽，十里清波一棹游。喜逐御风真造适，遍题僧壁更迟留。松间觅径因穷险，亭际披云尽露秋。却羡官闲无检束，徜徉何异五湖舟。
华堂直北望云烟，劳远勤归此待贤。下榻喜逢徐稚至，登舟常羡李膺仙。知君将奉三年最，感旧曾歌一夜怜。红粉若能留客醉，不辞飞盏共陶然。
江皋空阔见东溟，两讯潮随远近生。夹岸炎天迷雪岭，居人晴日骇雷声。客帆朝暮乘风去，渔罟东西逐浪行。尽道波神久恬静，应缘四海正清平。
丛林四百见州经，尽在钱塘旧县坰。十里湖光连北郭，千寻岩翠绕南屏。松间幽径迎冠盖，竹里飞泉入户庭。胜境无因朝日到，羡他禅伯老林扃。
湖山不到每驰情，与客逢迎暂驻旌。鹫岭飞来询慧理，龙宫吟就续延清。僧房有竹循门见，磴道攀萝尽日行。交臂晤言欣得侣，上台专使对仙瀛。
五君相继擅吴方，坐视群雄取乱亡。侍子奔驰先入贡，邻邦旅拒独勤王。岂惟佛刹传遗像，自有孙谋袭懿芳。应似窦融归汉日，功名累世到瓌章。
江干邂逅再经旬，每挹清风叹绝尘。炼得轻躯同槁木，养来和气胜阳春。官闲不废修金诀，功满终须礼玉宸。自顾衰残多俗累，何时方外去相亲。
纷纷尘事厌烦冥，何处能令爽气生。簿领欲迷头不举，烟霞才望眼偏明。门临沧海千重险，地压高丘一再成。若论三山方外境，须将此地拟浮瀛。
吴越开基旧土疆，鉴山仍是种瓜乡。七朝赐履加尊宠，五世苴茅奉宪章。里社依然题昼锦，昆云不绝佩鞶囊。人怀余德能封殖，犹有当时似盖桑。
柳浦重城忝建旟，旧吴星分斗牛墟。鹫峰遗迹奇难状，大士灵光应不虚。游伴偶陪宾结驷，肴蔬深愧食无鱼。高谈终日穷幽赏，俗虑尘襟顿释除。
绿萼丹跗炫素光，东园先见一枝芳。凌晨霜点铅胡粉，满槛风飘水麝香。味入和羹来傅野，声随边角动渔阳。山亭最好通宵赏，微雪相辉映月廊。
车马西郊踏晓光，城隅一径绕羊肠。泉流带雪添膏脉，山色逢春变郁苍。云外楼台晴挂影，风前松桧远飘香。仁祠久祷蒙嘉应，预庆农畴岁袭祥。
终过元朝欲首春，条风先度海东门。寒凝一雨成飞雪，泰长三阳应上坤。疵沴渐消和气满，咏歌频发味言温。人情共喜年光好，不向樽前未易论。
已践修涂到急流，暂回俗驾喜同游。名为外物知难必，学悟无生信若浮。骚雅深情追李杜，林泉高兴拉巢由。迟留更爱灵峰境，青桂风来不待秋。
书林轻别紫云边，轺传重行北斗间。正类子卿悲异国，不同太史访名山。鞍韂腾踏双腨重，风日煎熬两鬓班。待得使回翻旧稿，只应新例又刊删。
倏忽经冬又涉春，年光冉冉暗催人。要荒一去三千里，晦朔俄惊十二旬。绝代方言空问俗，蓬山直舍已凝尘。汗青何日成书去，头白常惭窃禄频。
鸿都清集秘图开，遍阅真仙暨草莱。气韵最奇知鹿马，丹青一定见楼台。宴觞更盛华林会，坐客咸推大厦才。久事簿书抛翰墨，文林何幸许参陪。
虽非文史足三冬，岂类无心但有胸。曾读丘坟叨典领，再分符竹荷矜容。君恩欲报微萤爝，亲禄方营苟釜钟。平日交情今楚越，徒劳瞻望景山松。
仲长买宅近高山，饶得群芳不费钱。地接伊浑宜水竹，门临嵩室足云烟。未抛簪组真朝隠，更有田园即世仙。满箧新诗俱大笔，凿楹留待子孙传。
桃杏初开已去家，又逢兰菊绽新花。感时谩缀茱萸佩，惜别应怜棠棣华。迢递宦游来日下，悠扬归思绕天涯。一尊重到平津合，惆怅文窗旧绿纱。
登高能赋属诗家，况值嘉辰对菊花。乍感商飚流素籥，故摛鸿藻艳春华。边关礼命行看至，淮海归期亦有涯。早晚霜寒侵旅榻，又悬复帐换青纱。
佩韘相从四纪前，鲤庭论契荷忘年。文如潘陆倾江海，学造重黎绝地天。簪绂弃来名已厌，乡闾归后乐应全。冥飞尚隠樊笼旧，未副初心愧昔贤。
腊催时雪到江涯，云压寒空凝不飞。台榭风光先有意，山川秀色远相辉。人怀姑射清难见，诗似阳春和者稀。闻上高楼寻胜赏，缅怀嘉尚重依依。
腊前寒雨已为霖，一夕皑皑变暝阴。春圃暗惊花萼早，客舟偏觉漕渠深。都无车马尘过眼，唯有尊罍酒惬心。共喜时和成美岁，预知氛祲不能侵。
思涌如倾潮汐池，才高早契圣明知。省中一语开天意，江表三年得吏师。通旧辱投文举刺，可人欣对费袆棋。更观丽句贻初学，岂谢韩公荐士诗。
衰病常求饮上池，药投坚痞苦难知。闲挥绿绮歌三乐，静玩韦编诵九师。纵有文章忧瓿醤，剧无机智懒行棋。爱君高唱多才思，撩摘羁怀入小诗。
久从闲僻向沧池，忽见嘉宾喜可知。触热正烦思美荫，卧疴方苦遘良师。欲留尽兴时须饮，要取忘忧祗有棋。二者已欣陪造适，解颐仍得鼎来诗。
孟郊篇什况咸池，夫子文章我所知。岂特曹刘同品目，固将苏李是宗师。语如转弹逢真赏，喻到鏖兵诧国棋。所集若携归阙下，诸公应序盛山诗。
山公偏爱习家池，每出游时醉不知。既见国侨如旧识，何须阮籍乃吾师。亭边菡萏铺新锦，水际闾阎近布棋。欲作宣城十日饮，留连梦得似敦诗。
百雉金城十仞池，天声遐憺远戎知。剖符但报三年政，推毂无劳六月师。胡马逸归常见画，塞鸿征尽著残棋。欲歌盛业赓周雅，须假清风吉甫诗。
莫叹潜鳞久在池，已喧才誉满朝知。雄辞自可吞云梦，博识应能对仲师。荣辱早谙真采选，竞谦不校古儒棋。使还即见金门召，况有中和乐职诗。
闻君八法擅临池，𢬍押工夫世少知。学者伏膺虞秘监，时贤求范永禅师。流传异日须悬帐，交质何人敢对棋。敛手姜芽柳家样，解嘲几困老刘诗。
兵厨酿酒宅连池，为郡优悠每自知。铃下文移归幕府，案前颐指走签师。农桑课罢聊行乐，朱墨闲来好序棋。饱食将何报丰禄，歌时惟咏阜财诗。
汪汪雅量若陂池，才略纵横未易知。振藻词场无怯敌，游心艺苑有余师。独醒继日长辞酒，坐稳闲时但校棋。塞北山河遍登览，吟哦马上足新诗。
皇华几月案盐池，钩按从来未有知。隠伏无由逃计最，勤劳长足儆官师。事逢错节皆投刃，利析秋毫类算棋。他日朝廷询北事，讲论风俗待陈诗。
欲养蛟龙谩凿池，惟应道术两相知。论年校德予惭老，强识多闻子可师。监彼盈虚门若市，明于取舍智犹棋。干时已副宽民诏，沈俊休吟咏史诗。
封境东连浴日池，川源近盬四方知。水官无事延年计，估客应求范蠡师。楼阁嵯峨千里鉴，田畴夷坦一枰棋。追寻燕友南皮会，谁继曹刘七子诗。
荷叶田田水满池，东堂真趣几人知。折华暇日寻园吏，竞渡经春习棹师。随分命宾仍授简，不妨问易更看棋。欢怀既适从何见，事事忘言尽在诗。
莫笑凡龟恋泽池，不蕲刳灼效前知。亲逢日月光华旦，勉慕渊源浸渐师。义切仰山勤景行，事迷当局戒贪棋。衰迟犹窃君侯禄，深愧曹风伐辐诗。
一瓢贤巷僻如山，十部文移日满前。辍得闲时常命驾，和来新什已盈编。交游莫逆心相照，出处虽殊道两全。能使清风激颓俗，世情谁得议高坚。
防人不善自为谋，对吏方知口起羞。本为追胥宽逮系，何期僚属致增尤。溺灰竟欲焚安国，书牍谁将念绛侯。惟有丹诚贯金石，风波飘荡任沈浮。
构虚为实尽枝辞，直道公心自不欺。众口铄金虽可畏，三人成虎我犹疑。忠邪所赖圆穹鉴，通塞须凭大衍推。况是圣神方烛理，深冤终有辨明时。
吏议推穷旧话言，畏途迢递冒风澜。两词罢对文移绝，一室常眠枕席寒。郁郁久居人共叹，皇皇求义我知难。谁将羑里匡陈事，便作闲堂紫极看。
平日论心友与亲，白头临事斗如新。裸衣难喻疑金客，束缊应无乞火人。三省行藏知有命，十年流落困无津。物情世态经谙练，不假虚词问大钧。
飞语初腾触细文，廷中交构更纷纭。纲条既甚秋荼密，枉直何由束矢分。御史皆称素长者，府徒半识故将军。却怜比户吴兴守，诟辱通宵不忍闻。
纵出由来古有诛，徇私无实荷宽纾。已知公冶本非罪，免似邹阳更上书。刀笔任从文俗议，风霜方识宪台居。自惭衰拙将何用，学术无堪政事疏。
名絓台章冒典刑，圣仁无滥许原情。尹京虽愧四方则，廷尉亦非天下平。三已自知无愠色，一廛归去愿为氓。君恩天地何由报，九死鸿毛比尚轻。
推治无期任猛宽，苛留累月尚盘桓。风霜几日经摧挫，案牍逾旬未省观。失势我如鱼在网，操权吏甚虎而冠。南班小吏犹知礼，朝夕时来一问安。
秋杪拘留冬欲阑，一旬参对累旬闲。适逢御史俱厘务，更值中朝久绝班。壁观无言休问祖，坐忘遗照且晞颜。是非荣辱知难必，反复须臾觉梦间。
罢尹一年重置对，去家千里涉寒温。青云交友难倾盖，白发慈亲正倚门。目断濠梁横涕泗，梦回京口役形魂。宽恩若未投诸裔，好奉安舆葺故园。
早年相值浙江边，多见新诗到处传。楼上金蛇惊妙句，卷中腰鼓伏长篇。仳离岁月流如水，抑郁情怀积似烟。今日柏台相望处，隔垣音响莫由宣。
词源远远蜀江流，风韵琅琅舜庙球。拟策进归中御府，文章传过带方州。未归纶阁时称滞，再换铜符政并优。叹惜钟王行草笔，却随诸吏写毛头。
源流同是子卿孙，公自多才我寡闻。谬见推称丈人行，应缘旧熟秘书君。文章高绝诚难敌，声气相求久益勤。莫为歌诗能数眯，圣朝终要颂华勋。
近年出处略相同，十载邅回我与公。杭婺邻封迁谪后，湖濠继踵絷维中。诗人嗫嗫常多难，儒者凄凄久讳穷。他日得归江海去，相期来访蒜山东。
传家累世奉遗经，窃禄清朝足代耕。虽是丹心比葵藿，其如黧貌点冠缨。时乎易失年加我，来者安知畏后生。戒饬尔曹惟道术，逢辰须用佐安平。
淮上陂阤百亩冈，谁言形势占高强。郊居拟卜东阳宅，屋壁将营阙里堂。四面松篁分种艺，百家图籍待收藏。何人欲课三冬学，向此潜心事素王。
翟市西傍一径开，偶携亲友陟崔嵬。莫言第舍衡门陋，已有仙翁步屧来。日欲衔山回返照，风还吹雨压浮埃。才归便得诗盈轴，气猛才豪岂易陪。
古屋萧森数十间，禅扉幽寂叩常关。少微处士遗尘远，灵鹫高僧得地闲。穿石到池泉滴滴，磨崖生藓字斑斑。山林真趣谁能辨，乘兴时来兴尽还。
不见山翁住翠微，空传金刹自前齐。晓猿夜鹤休惊恐，泽雉林乌自雊啼。客到上方思寄傲，僧携素板乞留题。重寻黄鹄飞翔处，尽日无人为指迷。
初从童丱祝千春，俄见骞腾祝更频。已喜吏资能可问，又嘉文笔速如神。室堂宜念承先构，乡里须教号善人。我待儿曹上霄汉，便归林下岸仙巾。
里闬相从秋复春，矜怜几类党频频。摛词已识言浮物，学艺兼知义入神。纵使声名高世俗，直须慈惠及生人。吾家自有青毡在，岂羡林宗垫角巾。
雪霁蓬莱瑞景新，槐枫迎日丽重宸。钟残长乐千门晓，辇过章街九陌春。星列从官齐拱极，风驱前跸旋清尘。一篇未易歌鸿业，三愿还将祝圣人。
文公名节冠当年，没世清风更凛然。梁父旧庐空德里，西州华屋恸时贤。平生奏御三千牍，不朽文章二百篇。潇洒建溪遗俗在，至今弦诵满山川。
南禅北祖亦何常，足历微尘自不伤。病脑穷虽居一室，妙缘心已应他方。禽鱼固欲求栖息，凫鹤宁须较短长。京府宰官频问讯，且将竿木戏逢场。
视草名臣奉汉祠，祝禖才胜长卿迟。诗成雅类占宜芾，乐阕欣同梦射罴。宫殿肄仪临百子，神明歆德荐三厘。凌晨拜胙归天阙，杲日煌煌照上枝。
涤牢宫醴被禋时，物吐华心睡景迟。禁掖嘉祥开覆燕，祠官先兆应维罴。阳郊类帝重封土，宣室思贤正受厘。天锡子孙千亿报，年年玉叶长新枝。
金支烨烨映宣宫，致福诚由上德崇。九庙灵光流自远，七明嘉种感潜通。瑞图丹采终难状，药谱神功未易通。更览诸公赓和句，方知汉祀曲非工。
几夕华星动紫躔，少微光入太微垣。帝临便座延公衮，人喜安车到国门。恳叙官仪还汉节，亲承需宴酌尧樽。朝家贵老超三代，惇史行看记善言。
圣代登庸年独少，清时得谢齿尤高。官如中令躬无疾，文似司空思不劳。玉座案经涓对日，金壶加礼赐春醪。祝公倍享灵椿算，长副吾君序燕毛。
官崇真是帝王师，八十归休亦未迟。不似孔光辞位日，早于姜望出封时。仪形昔已图麟阁，稿草今应集凤池。故府诸僚终有愧，甘陵犹欠纪功碑。
君臣一德千龄际，柱石三朝四纪中。天下重轻常系望，膝前谋议不言功。位高少有名兼美，体健方知福更隆。谩道汾阳贵且寿，若论勋考亦惭公。
久持邦柄擅斯文，却扫丘园脱世纷。已用三篇作霖雨，回看万事似浮云。何须棨戟荣归路，自有旗常载旧勋。欲别延英犹造膝，老臣虽去不忘君。
幅巾私第已归休，当宁虚怀更款留。避宠虽辞持节册，送行犹用济川舟。城南旧圃扃花洞，洛下新庄引御沟。诏谕两京居密迩，不妨乘兴往还游。
邦人钦伫见仪刑，诏使相望对宠灵。位冠三公师尚父，躬全五福寿康宁。久留行色春过半，乍别天颜涕欲零。谁识上心优老意，从行仍许鲤趋庭。
昔美都门祖二疏，太冲篇咏贵良图。不闻宾主俱公鼎，未见篇章出宝跗。河岳英灵添赋咏，都人士女竞欢娱。皆言元老归休盛，恩礼便蕃自古无。
经济才谟沛有余，幡然高谢意何如。青云路尽寻归鞅，绿野堂成忆旧庐。汉苑宴游联魏丙，邺都宾客记应徐。他时若到城南第，入副宸衷对绮疏。
右垣更直宠新班，便坐通名听别宣。词训已高长庆代，事权不下永明年。除官草罢诸番制，执简研余万岁烟。曾向兰台陪笔削，喜闻严近擢班迁。
紫云楼外拥天香，初见前星帝座旁。庭乐声长歌燕翼，朝簪色喜动明光。仙巾缥缈尊三弁，环带玲珑袭九章。遥听相君称贺语，心倾尧日荐霞觞。
从臣环极宴披香，帝子趋庭揖在旁。日御舒长延昼景，星辉明润照天光。沉沉殿幄三云邃，簇簇宫花五采章。四曲汉歌齐祝圣，九宾周卫尽班觞。
奉宸班近殿中香，人在金銮日月旁。鱼藻君臣同恺乐，露萧遐迩荷龙光。已闻幼海歌重润，更得清风诵十章。嘉会古今应罕遇，未饶西母白云觞。
暮召从容对浴堂，归来院吏写宣忙。郢醪独赐尊常满，龙烛初然泪有香。起草才多封卷速，把麻人众引声长。百官班里听恩制，争诵雄文出未央。
精芽巧制自元丰，漠漠飞云绕戏龙。北焙新成圆月样，内廷初启绛囊封。先春入贡来千里，中使传宣下九重。自省何功蒙上赐，青蒿应为倚长松。
上尊百倍胜新丰，御茗珍兼大小龙。颁赉并蒙中使降，捧持犹见守臣封。露芽轻嫩研香馥，云朵纤浓印迹重。拜赐频繁何以报，惟坚名节比寒松。
曾携佳句使淮隅，离合差池二纪余。旋见豸冠三院贵，晚陪丹地一台居。涪城又领铜鱼契，锦里先驰驷马车。况是论年俱老矣，送君因复动归与。
爱君图写柳溪游，想像濠梁问子休。渔钓每怀班嗣壑，烟波疑在志和舟。清时未易忘轩冕，大隠何妨傲葛裘。应笑龙钟老朝士，飞翔高下似轻鸥。
燕闲谁伴泛金焦，注想鸰原望泬寥。接客后堂聊造适，偃藩临汝正逍遥。齐名孟季须爰立，一致夷聃异反招。笔札文章俱第一，风流今不数三萧。
许汝相望画戟深，裴刘赓唱递筒临。两忘出处俱安节，不得亲疏共照心。幕府尚传诗寡和，士林重诵斗攸斟。追思五纪词场旧，何日逢迎更盍簪。
簪缨晓入凤池西，雨过重廊不踏泥。禁掖英僚初拜庆，儒林旧侣许攀携。两朝云露陪嘉宴，二纪尘埃愧旧题。四户对开参国论，风流无复羡南齐。
荷橐相从两掖西，清尘自不间污泥。恩颁玉醴同沾醉，坐簇宫花任折携。幸接剧曹联四选，曾观大笔赋三题。因吟将相门生咏，牛白声名便欲齐。
主人满酌玉东西，坐客无辞醉似泥。此日逢迎皆笑语，几年南北叹暌携。早登鸡省先诸彦，合入鳌坡试五题。雅道寂寥今复振，士风一变始于齐。
敬舆平日始来西，老拙方叨掌武泥。初见鱼龙起腾跃，从陪鹓鹭共牵携。儒林盛会沾恩饫，云阁新图预客题。更听高谈造名理，人间无物不均齐。
书名曾伏庾征西，词命宜封玉检泥。前日星垣同属咏，即时墨客已潜携。岂惟家集分门录，直待郊居满壁题。更览晋祠新石刻，从来文体压梁齐。
当年覆实子亭西，曾见春龙起蛰泥。晚接官联方喜幸，老忧颠踣待扶携。入兰游雾蒙熏润，激浊扬清望品题。蹇步强攀英俊躅，终然驽骥力难齐。
讲序尝登虎观西，玺书对罢武都泥。前言往行推多识，细管纤锋不自携。信史已成知有法，好诗频寄更无题。就中醉墨人偏爱，应与南朝小谢齐。
十年不到掖垣西，旧路重寻壁已泥。四户贵同公鼎重，九门高共斗杓携。追思往事惊陈迹，欲和长言怯巨题。老见诸贤虽缩忸，不量绵力尚思齐。
朝鞍早过凤楼西，雨浥轻尘未有泥。颁宴百壶人共醉，演纶双笔客同携。紫微旧刻兰堂閟，朱字新牌艺院题。更识训词深厚意，言成膏泽惠编齐。
平生南北与东西，岂是扬波与汩泥。晚入金门诸彦接，来同绮席赐尊携。时逢宠渥欣陪预，老遇风光懒咏题。共戴君恩何以报，惟将圣寿祝天齐。
都堂直北正衙西，同日三贤拜紫泥。供张府泉批敕赐，刊碑朱墨典签携。姓名非夕金瓯覆，手笔他年玉简题。制诏温纯诗什健，若非元白更谁齐。
公宴将阑日欲西，酒酣挥汗浥如泥。重陪簪橐联镳出，仍得篇章满箧携。直舍恍迷新户牖，赐书犹识旧签题。岂惟梦想钧天路，更似闻韶子在齐。
召节从来蜀道西，遗思人尚襆青泥。禁中手笔由裁制，天下英雄在挈携。密议金銮应有记，登庸石刻𥩟重题。纶闱盛宴仙鳌会，飞集翩翩五凤齐。
鳌头星掖贵兼清，不似南宫散六卿。继踵棣华联禁直，并时兰玉占高名。甘泉法从皆才杰，皇祐孤臣独老生。自叹荆枝半凋落，若论宗戚亦沾荣。
雩郊几夕见龙星，盛乐初谐六变声。荐币礼同匏爵重，洁牲人比玉壶清。幕中闳辨通宵接，马上新诗顷刻成。精意预期甘泽应，随轩飞入凤凰城。
青鹓如跂万椽匀，地接璇流隔世尘。三后在天歌下武，一人膺福见君陈。珠旒漆漆怀濡露，玉案年年侍荐新。庑下丹青从臣列，左趋萧丙右甘辛。
太清宫庙近蓬莱，连日天门六扇开。万乘旌旗冲晓过，两宫舆辇诘朝来。城中三水河通汉，庭下千官棘映槐。老稚扶携同祝圣，年年常此望昭回。
通侯年少侍中郎，主客名园满国香。赐酒九行勤貊使，一帆千里送吴航。鸣弦屡奏前筹捷，摛藻俄传秀句长。更与诗翁相属和，骊珠数百透函光。
五年班缀望夔龙，曾托帡幪庇雨风。末路自矜黄发老，平时曾识黑头公。升沈不改交情见，出处虽殊趣舍同。谩叩芜音答高唱，终惭下管应清宫。
圣主恢儒率旧章，首冬鸣跸下胶庠。生师褒博趋鳣序，文武端严列雁行。承诏敷陈商戊甲，执经环立晋袁王。三千学者多才秀，定有同升孔子堂。
缮性虽知众射标，颓年无奈羽谯谯。覃怀新守纡高旆，宁海元侯驻累乔。忆拟曹鞭涡水赋，尝陪戴席德阳朝。郡斋继日听余论，不复牢愁咏大招。
牛斗经年望建标，忽闻行李度南谯。仙舟复喜逢元礼，飞御仍烦接子乔。已试演纶成典册，尚劳分竹偃藩朝。海沂邂逅诚多幸，继日相过不待招。
早见登龙夺锦标，继联官契仕蒙谯。雕章屡爱函京作，宰树常论故国乔。久叹徊翔淹禁阁，方欣良直赞清朝。前篇谩约林泉访，祗恐群公赋反招。
行藏无意但随时，不为人知我者稀。负壳蜗牛初就舍，驯鸥海客已忘机。缄收卷轴尘生蠹，合和丹丸醭有衣。久冒宠荣无所补，敢烦从事叹巍巍。
老爱诗书志益坚，不成鱼网谩临渊。幽居喜见新松菊，病目愁看旧简编。事任闲忙常自适，心忘毁誉敢求全。知君有意论骚雅，何日从容话极玄。
乐土民勤不带牛，观农时得看耕楼。老惭卧阁思投绂，恩假祠宫换典州。就第未荒三径菊，过江无俟五湖舟。题舆别乘方腾逸，讵肯相从物外游。
二年为郡乐邗坡，喜遇丰年万物和。政拙未能观水薤，气衰时复咏烟萝。朱方亭下归心速，扬子桥边别泪多。禁职祠官容佚老，晚蒙恩泽更霶沱。
久污朝宠老非宜，禄厚躬闲不尔亏。优诏还令使真室，特恩仍免觐京师。力疲都是垂头马，志适何殊曳尾龟。年事已高心虑息，山堂无俟德璋移。
幽居邻有万窠松，坐见京江四面峰。形若橛株随倚徙，愁如顽矿渐销镕。尚纡轩冕心颜厚，但觉林泉兴味浓。茗饮药苗留待客，时时宾友自过从。
老洿朝绂退方荣，真室官犹寓帝城。敢诧丘园蒙贲饰，深惭缰锁滥名声。安居幸已归闲燕，饱食将何答圣明。珍重雕章勤奖借，久要情好见平生。
学海儒珍昔所知，于令刮目异常时。蜗庐何幸纡千骑，萤烛多惭对九枝。铅摘次书才赡雅，麈毛挥辩状清羸。竹符芸省翻留滞，可是青云缓步迟。
曾览祁公五老诗，仍陪三寿燕留司。今逢北固开尊日，正似南都命席时。喜奉笑言挥麈柄，却惭衰朽倚琼枝。定知此会人间少，五十年才一再期。
省座来分圣主忧，仙翁常作北郊游。瓜田接畛寻期会，菊蕊浮杯阻献酬。壮观风骚归作者，平山欢宴集清流。从兹淮海登临趣，乐事良辰属二州。
集英亲策际天人，曾见诸贤解褐巾。荐棘校文钦藻思，华林颁宴接车尘。年光世故推移久，士论朝咨宠遇新。老病忽纡怀旧作，长吟犹忆曲江春。
应是圆玄降瑞精，散为秾丽遍邗城。重苞叠蕊三春后，腻脸丰肌百态生。一自毫堂甄异品，至今花谱续嘉名。都缘尤物多奇变，岂为繁华逐世情。
禀质由来自绝伦，谁将巧思变天真。郑风谑赠缘情密，谢守翻阶得句新。菊聚万铃樗大本，松添七鬣竹浮筠。未知妍陋从何辨，等是生成一大钧。
平昔知君兄弟名，籍随廉茂策通经。已伤荆木一枝折，重过桐乡双泪零。朝见鹡鸰诗思苦，夜听鸿雁睡魂醒。近闻阮巷有才子，异日轩昂看拾青。
览君关外感怀篇，重到藩城倍怆然。岂为宦游无定止，却思世故易推迁。流年忽复龙周纪，急景仍逢雁去燕。物是人非重惆怅，空余陈迹吏民传。
十月河滨土未干，行人裘褐苦沾汗。边侯顾遇劳纡轸，驿舍留连暂憩鞍。义贯雪霜松操古，气凌星斗剑光寒。待君早晚功名就，重约虚斋论隠桓。
内使名卿话昔游，高谈术略气横秋。边亭一别嗟淹久，故眼相看重唱酬。旧德朝端方见用，清才关外苦难留。腰间鞶绶频加宠，几见新头代故头。
青山如壁地如盘，千里耕桑一望宽。虞帝肇州疆域广，汉家封国册书完。因循天宝兴戎易，痛惜雍熙出将难。今日圣朝恢远略，偃兵为义一隅安。
山路萦回极险难，才经深涧又高原。顺风冲激还吹面，滟水坚凝几败辕。岩下有时逢虎迹，马前频听异华言。使行劳苦诚无惮，所喜殊方识汉恩。
君逢嘉景思如泉，欲和惭无笔似椽。山谷水多流乳石，旃裘人鲜被纯绵。服章几类南冠系，星土难分列宿躔。安得华风变殊俗，免教辛有叹伊川。
戎疆迢递戴星行，驿骑奔驰朿火迎。人向万山峰外过，月从双石岭间生。马蹄看即三千里，客舍今逾四十程。每念皇华承命重，愧无才誉副群情。
几旬驰传困风埃，忽听南轺病眼开。千里边疆难际遇，一封京信况同来。论情不异声投谷，适遇过于渴望梅。谈笑未经催命驾，归心虽切且徘徊。
使还兼道趣南辕，朝出沙陀暮水村。雪岭迢遥人自少，冰天凄惨日长昏。鸦闻宿舍惊如闹，马识归途去似奔。屈指开年到京阙，梦魂先向九重阍。
迢迢归驭指榆津，日日西风起塞尘。沙底暗冰频踠马，岭头危径罕逢人。客心牢落偏多感，天意融怡渐发春。珍重诗翁饶藻思，剪裁风物见长新。
奚夷居落瞰重林，背倚苍崖面曲浔。涧水逢春犹积冻，山云无雨亦常阴。田塍开垦随高下，樵路攀缘极险深。汉节经过人竞看，忻忻如有慕华心。
始衰心事自堪嗟，但觉光阴似转车。白傅开经五秩满，仲尼学易数年加。负薪筋力诚难强，报国功名事转赊。若问信书何所得，乐天知命任生涯。
高燕初陪听拊髀，清谭仍许奉挥犀。自知伯起难逋峭，不比淳于善滑稽。舞奏未终花十八，酒行先困玉东西。荷公德度容狂简，故敢忘怀去町畦。
曾到临潢已十龄，今朝复忝建旜行。正当胡虏百年运，又过秦王万里城。尽日据鞍消髀肉，通宵闻柝厌风声。自非充国图方略，但致金缯慰远甿。
奚山缭绕百重深，握节何妨马上吟。当路牛羊眠荐草，避人鸟鹊噪寒林。羸肌已怯旜裘重，衰鬓宁禁霜雪侵。独爱潺湲溪涧水，无人知此有清音。
奚疆山水比东吴，物色虽同土俗殊。万壑千岩南地有，扁舟短棹此间无。因嗟好景当边塞，却动归心忆具区。终待使还酬雅志，左符重乞守江湖。
经旬霜雪倦晨征，重到胡疆百感生。日上东扶千嶂影，风来空谷万号声。人心自觉悲殊土，物色偏能动旅情。况是天恩怀景俗，不妨游览趁严程。
拥传经过白霫东，依稀村落有华风。食饴宛类吹箫市，逆旅时逢炀灶翁。渐使犬羊归畎亩，方知雨露遍华戎。朝廷涵养恩多少，岁岁轺车万里通。
农人耕凿遍奚疆，部落连山复枕冈。种粟一收饶地力，开门东向杂夷方。田畴高下如棋布，牛马纵横似谷量。赋役百端闲日少，可怜生事甚茫茫。
山坂萦纡道阻长，数程行处尚相望。晨装方指南高外，宿馆还趋北斗方。既乏远谋惭肉食，空将衰鬓冒寒霜。却寻十载曾行地，风物依然土境荒。
马牛到处即为家，一卓穹庐数乘车。千里山川无土著，四时畋猎是生涯。酪浆膻肉夸希品，貂锦羊裘擅物华。种类益繁人自足，天教安逸在幽遐。
行尽奚山路更赊，路旁时见百余家。风烟不改卢龙俗，尘土犹兼瀚海沙。朱版刻旗村赐食，青毡通幰贵人车。皇恩百岁加荒景，物俗依稀欲慕华。
边关本是苦寒地，况复严冬入虏乡。一带土河犹未冻，数朝晴日但凝霜。上心固已推恩信，天意从兹变燠旸。最是使人知幸处，轻裘不觉在殊方。
长叫山旁一水源，北流迢递势倾奔。秋来注雨弥郊野，冬后层冰度辐辕。白草悠悠千嶂路，青烟袅袅数家村。终朝跋涉无休歇，遥指邮亭日已昏。
上得陂陀路转艰，陷轮推马苦难前。风寒白日少飞鸟，地迥黄沙似涨川。结草枝梢知里堠，放牛墟落见人烟。从来天地分中外，今作通逵近百年。
莽莽寒郊昼起尘，翩翩戎骑小围分。引弓上下人鸣镝，罗草纵横兽轶群。画马今无胡待诏，射雕犹惧李将军。山川自是从禽地，一眼平芜接暮云。
牧羊山下动成群，啮草眠沙浅水滨。自免触藩羸角困，应无挟策读书人。毡裘冬猎千皮富，湩酪朝中百品珍。生计不赢衣食足，土风犹似茹毛纯。
双节同来朔漠边，三冬行尽雪霜天。朝飧膻酪几分饱，夜拥貂狐数鼓眠。光景不停如转毂，归心难遏似流烟。须将薄宦同羁旅，奔走何时是息肩。
曾约寻山春水间，越江吴岫遍留连。沙头寺院看花日，湖上楼台试茗天。酒后歌呼常薄暮，风流云散忽经年。异方万里相望处，满眼荒郊倍惨然。
边城养马逐莱蒿，栈皂都无出入劳。用力已过东野稷，相形不待九方皋。人知良御乡评贵，家有材驹事力豪。略问滋繁有何术，风寒霜雪任蹄毛。
北海蓬蓬气怒号，厉声披拂昼兼宵。百重沙漠连空暗，四向茅檐卷地飘。与日过河流水涸，行天畜物密云遥。𬨎轩使者偏蒙福，夙驾阴霾斗顿消。
胡中宫室本穹庐，暂对皇华辟广除。编曲垣墙都草创，张旃帷幄类鹑居。朝仪强效鹓行列，享礼犹存体荐余。玉帛系心真上策，方知三表术非疏。
归骑骎骎踏去尘，数朝晴日暖如春。向阳渐喜闻南雁，炙背何妨问野人。度漠兼程闲鼠褐，据鞍浓睡侧乌巾。穷冬荒景逢温煦，自是皇家覆育仁。
却到深山岁已残，西风连日作晴寒。尘埃季子貂皮敝，憔悴休文革带宽。往复七旬人意怠，崎岖千险马行难。三关犹有燕山隔，安得陵空纵羽翰。
清晨驱马两崖间，霜重风高极险艰。前日使人冲雪去，今朝归客踏冰还。道旁榛莽樵苏少，野外污莱耒耨闲。还似昔年经历处，下弦残月插东山。
昨日才离摸斗东，今朝又过摘星峰。疲躯坐困千骑马，远目平看万岭松。绝塞阻长逾百舍，畏途经历尽三冬。出山渐识还家路，驺御人人喜动容。
夷俗华风事事违，矫情随物动非宜。腥膻肴膳尝皆遍，繁促声音听自悲。沙昧目看朱似碧，火熏衣染素成缁。退之南食犹成咏，若到穷荒更费辞。
越从景祐至元丰，俪极坤仪四纪中。复辟先朝尊启母，助勤熙旦广尧聪。深居高拱收渊默，盛德成功绝比隆。太史方修长信注，续诗应首二南风。
冀王阴德在高门，南院功名燕后昆。庆衍曾沙钟圣女，尊居东殿见神孙。𫄙宗新广宣平第，尚主重开沁水园。自昔后家称累盛，谁如终始六朝恩。
初颁遗诰大廷中，百辟悲号四海同。过越丧期天子孝，便蕃恩泽外家丰。桥山弓剑开高寝，原庙衣冠入閟宫。玉辇三元朝象帝，年年长慕阙门东。
亭构依然揭大椿，宫闱无复驻飚轮。清衷念切承颜日，长乐悲深奉质辰。六御骖𬴂开道路，五陵松柏惨风尘。周南旧老偏摧感，曾是初元奉策臣。
都门箫鼓动哀音，丹旐西归诏祖临。故府簪裾空堕泪，高原松槚已成阴。藩朝宣力由忠荩，彝鼎书功映古今。他日甘棠知不剪，五州遗德在人深。
汾曲名家相国孙，翊登枢铉继承恩。旗章礼秩连三府，彝鼎功名载一门。棺敛衮衣哀册异，路驱班剑葬仪存。清规素履知无晦，金刻雄文贲九原。
制策词科世得贤，谏垣书殿继为联。皂囊封奏名宏议，丹扆书箴著旧篇。朝许臧孙为有后，人嗟贾傅不遐年。一门盛美时难及，家学于今令子传。
卜筑东畿谢事还，冥鸿高蹈孰能攀。朝廷宠遇三公礼，园馆优游十载闲。此日精诚骑列宿，他时歌咏叹颓山。虑终不及传家事，独有忠言贡九关。
几杖初来宅次睢，孤生从此被深知。翘材馆盛亲师益，绿野堂闲奉燕私。恩纪难忘空陨涕，绪言如昨重铭肌。涣阳松柏无因见，延首东南倍怆悲。
经幄咨嗟旧学臣，诔章追册两优恩。平时宠禄由稽古，不朽声名在立言。驷马嘶鸣还故国，素车奔走送高原。诸儒师表今亡矣，惟有清风愯后昆。
文章微婉气清遒，议论精通学赡优。方见璠玙为国器，忽经兰菊陨霜秋。梦中应讲阴堂奥，天上须刊白玉楼。闻道遗编已成帙，何人列上载蓬丘。
宠禄功名孰与同，平津儒者仕三公。前言往行通今古，素节清规壹始终。岩庙犹传风采盛，燕堂俄怆笑谈空。从来操尚人知少，独有遗思在圣衷。
当年开府镇金陵，贱子尝蒙国士称。俯仰绪言犹在耳，赍咨遗恨遽填膺。人歌梁木空伤鲁，兆启佳城欲葬滕。引绋都门时一恸，悲风凄咽更难胜。
仁圣隆儒有汉风，平津经术位三公。君臣契合千龄际，文武名尊二纪中。再谢貂蝉深畏宠，屡提貔虎不言功。一朝宾客衔悲散，寂寞延贤阁向东。
大邦开国赏元勋，秘殿陛班宠旧臣。饪味几年调鼎鼐，丹青何日画麒麟。千官祖𫐈都门外，驷马嘶鸣颍水滨。已见刊碑新隧路，无穷堕泪故州民。
献赋初从淮海来，汉皇欣得马卿才。丝纶诰命追三代，山水歌辞冠一台。甲第图书遗旧迹，寿原松柏长新栽。故州民吏余思远，画翣凄凉薤唱哀。
早向春闱遇品题，继从留幕被恩知。何期濲水缄书日，正是椒陵梦奠时。感旧绪言犹在耳，怆怀双泪谩交颐。谁将姓字题延道，共立门生故吏碑。
前日闻君撤瑟初，伤心悲愤不能舒。平生鲍叔偏知我，垂老庄龙独弃予。人物风流今已矣，交游零落痛何如。从兹道义谁相告，每欲临文辄废书。
君尝龃龉更三已，我亦邅回再下迁。趣舍既同高谊在，升沈虽异素交全。斤从质丧知何用，蕙为芝焚亦自怜。重咏十年情味句，吁嗟生意转翛然。
文物衣冠萃一门，如公终始见舆言。三登庆历三人第，四入熙宁四辅尊。继世拜封前及后，并时当政弟连昆。汉袁杨与唐萧杜，更有清风在裔孙。
甲第初开汴水阳，安车归后体弥康。交游款密情无间，尊酒欢娱兴未忘。怀旧每论场屋事，伤离为惜颍川装。朝来重过里门外，感物思人泪数行。
六纪增年福未涯，三公归第宠频加。达逢雨木官虽怕，贤值辰年梦已嗟。中祀牲牢开祖道，太常铙吹送灵车。伤心前月登门后，临别殷勤贶手华。
自叹羁屯世少同，平生知己莫如公。早参直谅多闻数，晚入坯陶一器中。存殁交情成契阔，晤言名理谩研穷。追思五十年前会，已识河东父祖风。
畴昔逍遥曳杖时，銮舆临哭从官悲。三朝弼亮推公望，一品哀荣厚葬仪。陪幄谋猷存故事，出藩慈惠有余思。伯喈辞刻虽无愧，还作乡人堕泪碑。
衣冠元礼旧龙门，旄钺西平奕代勋。官是唐家贵公子，名高汉室故将军。四朝人地推时望，千载丘园脱世纷。国器幡然临挚殒，赍咨遗事谩传闻。
平生出处与迍通，五十年中事事同。晚岁金门陪末议，一朝华箦见将终。晋贤已失苍生望，鲁国还嗟我道穷。衰病无因送归绋，商声聊复寄深衷。
逸气雄词昔自将，文场独立见轩昂。飞腾正近烟霄路，献纳尝依日月光。去国丹心那易折，临州惠爱想难忘。盖棺未毕经纶志，精爽犹应在帝乡。
大器何妨更晚成，当年师友尽豪英。高谈每及功名际，壮志元无宠辱惊。天上玉楼须作记，人间白日睹佳城。伤心宿草东吴路，云水凄凉万古情。
首秋初望敛阶蓂，侍宴千官拱大庭。法部重翻慈寿曲，译场初上贝多经。宝邻双节遥驰传，玉塞重关尽撤扃。企望璇宫同祝圣，天南已见老人星。
赤龙应世季冬初，上八开祥霓绕枢。金石宣和韶九奏，乾坤荐寿岳三呼。善邻两使星轺集，拱极千官蕊绶趋。共捧尧钟歌既醉，洋洋朝野正欢娱。
敦牂开岁斗回杓，共庆元正视朔朝。仗下法官陈禹会，宴开平乐奏虞韶。北邦肤使星持节，近侍词臣颂献椒。共效华封人吉语，勤勤三请祝唐尧。
归休谢事乐时闲，衣钵承传宰辅冠。感德旧曾亲善政，沾恩新赐立危桓。堂堂严貌依龙衮，粲粲文星荷月寒。直笔当时修国史，英豪迈古后来看。
宝坊新构断尘飞，宴坐朝朝内外宜。一自觉来无相见，久忘言后少人知。天中月满云收夜，海底珠明浪静时。顿向此间超十地，愿将安定证群疑。
南山南面五千仞，瀑步飞来自山顶。真人言我昔曾登，争奈今生都不省。华山北面始披图，万壑千峰一一殊。长记真人言向我，曾登山顶看寰区。
休恨古人不见我，犹喜江东独有君。尽怪阿戎从幼异，人疑太白是前生。云间鸾凤人间现，天上麒麟地上行。诗律暮年谁可敌，笔头谈笑扫千兵。
苍龙夭矫西山来，凿破明珠成碧岫。何人架空起楼阁，地灵不敢藏余秀。锁窗云重衣巾润，梳木风清肌骨透。客来一夜与僧谈，气觉浩然充宇宙。
心似冰轮浸玉渊，节如金井冽寒泉。每怀颜子能希圣，犹笑梅真祇隠仙。仕傥遇时宁枉道，贫而能乐岂非贤。区区世路求难得，试往沧浪问钓船。
重叠西屏对面开，巍城穹阁信雄哉。眼中孤鹜云边没，望里长江槛外来。蛱蝶图成春未晚，柘枝筵动客多才。休论今古兴亡事，时倒金樽醉一回。
八百仙来不记年，剑池丹井尚依然。秀峰插汉含灵气，古洞通真锁瑞烟。竹简漆书何处觅，神符白雪更谁传。芝𫐌一去人间世，应念沧波又变田。
若耶溪出若耶山，浪影溶溶入醉颜。仙客曾因一箭赠，樵风长到五云关。数峰蘸碧轻清外，双舸浮春上下闲。料得当年乘兴子，为贪烟水宿前湾。
一朵云根压众岚，古传深坎自天錾。藏书未必先王事，好怪惟闻太史探。洞府闲来何寂寞，龙髯垂处认䰐𩭹。近岩更剖知章字，谩识奇踪意自甘。
谁把江湖付此翁，江湖更在广城中。葺成世界三千景，占得鹏天九万风。宴豆四时諠画鼓，游人两岸跨长虹。他年若数东南胜，须作蓬邱第一宫。
势压平湖四面佳，好风明月是生涯。鲸鲵背上浮三岛，菡萏香中放两衙。屏列已疑云母净，帘垂不待水精奢。此心会笑元丞相，终日楼台为一家。
雪销𫛛鹊御沟融，燕见殊恩缀上公。昼日乍惊三接宠，正风获听二南终。解颐共仰天颜喜，墙面裁容圣域通。午漏渐长知禹锡，侍臣何术补尧聪。
拂露屠苏酒满巡，越山如鬣水如鳞。日边虽望龙庭远，海上初传凤历新。好景融融来破雪，和风细细欲黏人。莫言老守无心计，排比宾寮醉过春。
三十文爻七十武，二百六十分明数。首尾须教用武烹，中间文火温温煮。𬬻中炼出五彩光，赫赫一粒大如黍。将来掌上和壳吞，逍遥永作真仙侣。
不求大道出迷涂，纵负贤才岂丈夫。百岁光阴石火烁，一生身世水泡浮。只贪利禄求荣显，不顾形容暗悴枯。试问堆金等山岳，无常买得不来无。
人生虽有百年期，寿夭穷通莫预知。昨日街头犹走马，今朝棺内已眠尸。妻财遗下非君有，罪业将行难自欺。大药不求争得遇，遇之不炼是愚痴。
学仙须是学天仙，惟有金丹最的端。二物会时情性合，五行全处虎龙蟠。本因戊己为媒聘，遂使夫妻镇合欢。只候功成朝北阙，九霞光里驾祥鸾。
此法真中妙更真，都缘我独异于人。自知颠倒由离坎，谁识浮沉定主宾。金鼎欲留朱里汞，玉池先下水中银。神功运火非终夕，现出深潭日一轮。
虎跃龙腾风浪粗，中央正位产玄珠。果生枝上终期熟，子在胞中岂有殊。南北宗源翻卦象，晨昏火候合天枢。须知大隠居鄽市，何必深山守静孤。
人人尽有长生药，自是愚迷枉摆抛。甘露降时天地合，黄芽生处坎离交。井蛙应谓无龙窟，篱𬸘争知有凤巢。丹熟自然金满屋，何须寻草学烧茅。
要知产药川源处，只在西南是本乡。铅遇癸生须急采，金逢望远不堪尝。送归土釜牢封闭，次入流珠厮配当。药重一斤须二八，调停火候托阴阳。
休炼三黄及四神，若寻众药便非真。阴阳得类归交感，二八相当自合亲。潭底日红阴怪灭，山头月白药苗新。时人要识真铅汞，不是凡砂及水银。
莫把孤阴为有阳，独修一物转羸尪。劳形按引皆非道，炼气餐霞总是狂。毕世谩求铅汞伏，何时得见虎龙降。劝君穷取生身处，返本还元是药王。
好把真铅着意寻，莫教容易度光阴。但将地魄擒朱汞，自有天魂制水金。可谓道高龙虎伏，堪言德重鬼神钦。已知永寿齐天地，烦恼无由更上心。
黄芽白雪不难寻，达者须凭德行深。四象五行全藉土，三元八卦岂离壬。炼成灵质人难识，消尽阴魔鬼莫侵。欲向人间留秘诀，未闻一个是知音。
草木阴阳亦两齐，若还缺一不芳菲。初开绿叶阳先唱，次发红花阴后随。常道只斯为日用，真源返覆有谁知。报言学道诸君子，不识阴阳莫强嗤。
不识玄中颠倒颠，争知火里好栽莲。牵将白虎归家养，产个明珠似月圆。谩守药𬬻看火候，但看神息任天然。群阴剥尽丹成熟，跳出凡笼寿万年。
三五一都三个字，古今明者实然稀。东三南二同成五，北一西方四共之。戊己自居生数五，三家相见结婴儿。婴儿是一含真炁，十月胎圆入圣基。
不识真铅正祖宗，万般作用枉施功。休妻谩遣阴阳隔，绝粒徒教肠胃空。草木金银皆滓质，云霞日月属朦胧。更饶吐纳并存想，总与金丹事不同。
万卷仙经话总同，金丹只此是根宗。依他坤位生成体，种向干家交感宫。莫怪天机俱漏尽，都缘学者尽迷蒙。若人了得诗中意，立见三清太上翁。
日月三旬一遇逢，以时易日法神功。守城野战知凶吉，增得灵砂满鼎红。否泰才交万物盈，屯蒙二卦受生成。个中得意休求象，若究群爻谩役情。
一轮明月当虚空，万国清光无障碍。收之不聚拨不开，前之不进后不退。彼非远兮此非近，表非外兮里非内。同中有异异中同，问你傀儡会不会。
玉走金飞两曜忙，始闻花发又秋霜。徒夸篯寿千来岁，也似云中一电光。一电光，何太速，百年都来三万日。其间寒暑互煎熬，不觉童颜暗中失。
徐熙丹青盖江左，杏枝偃蹇花婀娜。一见真谓值芳时，安知有人槃礴裸。同朝众史共排媢，亦欲学之无自可。锦囊深贮几春风，借问此木何时果。
江南种菜漫阡陌，紫芥绿菘何所直。陶生画此共言好，一幅往往黄金百。北山老圃不外慕，但守荒畦𣃁荆棘。陶生养目渠养腹，各以所能为物役。
翛然光宅淮之阴，扶舆独来止中林。千秋钟梵已变响，十亩桑竹空成阴。昔人倨堂有妙理，高座翳绕天花深。红葵紫苋复满眼，往事无迹难追寻。
道人深北山为家，宴坐白露眠苍霞。手扶棁杖虽老矣，走险尚可追麏麚。踞堂俯视何所有，窈窕樛木垂榠樝。深寻石路仍有栗，持以馈我因烹茶。
西安春风花几树，花边饮酒今何处。一杯塞上看黄云，万里寄声无雁去。世事纷纷洗更新，老来空得满衣尘。青山欲买江南宅，归去相招有此身。
官驱群囚入市门，妻子恸哭白日昏。市人相与说囚事，破家劫钱何处村。朝廷法令亦宽大，汝罪当死谁云冤。路傍年少叹息汝，贞观元元之子孙。
塞翁少小垄上锄，塞翁老来能捕鱼。鱼长如人水满眼，桑柘死尽生芙蕖。汉家新堤广能筑，胡儿壮马休南牧。北风卷却波浪声，祇放田车行𫐆辘。
白沟河边蕃塞地，送迎蕃使年年事。蕃使常来射狐兔，汉兵不道传烽燧。万里锄耰接塞垣，幽燕桑叶暗川原。棘门灞上徒儿戏，李牧廉颇莫更论。
走马黄昏渡河水，夜争归路春风里。指点韦城太白高，投鞭日午陈桥市。杨柳初回陌上尘，烟脂洗出杏花匀。纷纷塞路堪追惜，失却新年一半春。
沅江水有梁与罾，沅田树桑可蚕耕。君于其间耻射利，独岸清泚留朱甍。诗书当前日开阖，冠带满坐相逢迎。勉求高论出施设，无以私智为公卿。
阊阖城西地如水，鸡鸣黄尘波浪起。穷年一马望扶桑，东得省门身辄止。簿书期会老纷纷，邂逅论心喜有君。数日未多还舍我，相看愁思乱于云。
煤炱著天无寸空，白沫上岸吹鱼龙。羲和推车出不得，河伯欲取山为宫。城门昼开眠百贾，饥孙得糟夜哺翁。老人惯事少所怪，看屋箕踞歌南风。
少时已感韩子诗，东西南北俱欲往。新年尤觉此语悲，恨无羽翼超惚恍。肺肝欲绝形骸外，涕洟自落衣巾上。此忧难与世共知，忆子论心更惆怅。
圣人道大能亦博，学者所得皆秋毫。虽传古未有孔子，蠛蠓何足知天高。桓魋武叔不量力，欲挠一草摇蟠桃。颜回已自不可测，至死钻仰忘身劳。
子云平生人莫知，知者乃独称其辞。今尊子云者皆是，得子云心亦无几。圣贤树立自有师，人知不知无以为。俗人贱今常贵古，子云今存谁女数。
一车南，一车北，身世匆匆俱有役。忆昔论心两绸缪，那知相送不得留。但闻马嘶觉已远，欲望应须上前坂。秋风忽起吹泥尘，双目空回不见人。
愁云怒风相追逐，青山灭没沧江覆。少留灯火就空床，更听波涛围野屋。忆昨踏雪度长安，夜宿木瘤还苦寒。谁云当春便妍暖，十日九八阴漫漫。
贱贫奔走食与衣，百日奔走一日归。平生欢意苦不尽，正欲老大相因依。空房萧瑟施𰬸帷，青灯半夜哭声稀。音容想像今何处，地下相逢果是非。
汴水无情日夜流，不肯为我少淹留。相逢故人昨夜去，不知今日到何州。州州人物不相似，处处蝉鸣令客愁。可怜南北意不就，二十起家今白头。
楚客来时雁为伴，归期祇待春冰泮。雁飞南北三两回，回首湖山空梦乱。秘书一官聊自慰，安丰百里谁复叹。扬鞭去去及芳时，寿酒千觞花烂熳。
有司昔者患不公，糊名誊书今故密。论才相若子独弃，外物有命真难必。乡闾孝友莫如子，我愿卜邻非一日。朱门奕奕行多惭，归矣无为恶蓬荜。
云山参差碧相围，溪水诘曲带城陴。溪穷壤断至者谁，予独与子相谐熙。山城之西鼓吹悲，水风萧萧不满旗。子今去此来无时，予有不可谁予规。
苍藤翠木江南山，激激流水两山间。山高水深鱼鸟乐，车马迹绝人长闲。云埋樵声隔葱蒨，月弄钓影临潺湲。黄尘满眼衣可濯，梦寐惆怅何时还。
三月杨花迷眼白，四月柳条空老碧。年光如水尽东流，风物看看又到秋。人世百年能几许，何须戚戚长辛苦。富贵功名自有时，箪瓢捽茹亦山雌。
独山梅花何所似，半开半谢荆棘中。美人零落依草木，志士憔悴守蒿蓬。亭亭孤艳带寒日，漠漠远香随野风。移栽不得根欲老，回首上林颜色空。
雁飞冥冥时下泊，稻粱虽少江湖乐。人生何必慕轻肥，辛苦将身到沙漠。汉时苏武与张骞，万里生还值偶然。丈夫许国当如此，男子辞亲亦可怜。
众人纷纷何足竞，是非吾喜非吾病。颂声交作莽岂贤，四国流言旦犹圣。唯圣人能轻重人，不能铢两为千钧。乃知轻重不在彼，要之美恶由吾身。
空庭得秋长漫漫，寒露入幕愁衣单。喧喧人语已成市，白日未到扶桑间。永怀所好却成梦，玉色仿佛开心颜。逆知后应不复隔，谈笑明月相与闲。
君游苦数归苦晚，一驿险有千里远。知君陟降旦暮间，马力不劲厌长坂。雨脚坠地花枝低，风头入溪蒲叶偃。此处登临不奈愁，琼树森森遮叠𪩘。
孤城回望距几何，记得好处常经过。最思东山烟树色，更忆南湖秋水波。百年颠倒如梦寐，万事乖隔徒悲歌。应须饮酒不复道，今夜江头明月多。
天旋无穷走日月，青发能禁几回首。儿呻妇叹冬复春，强欲笑歌难发口。黄卷幽寻非贵嗜，藜床稳卧虽贫有。二物长乖亦可怜，一生所得犹多苟。
昆仑一支流向东，七月八月船如风。爱君少壮此行乐，恨我留连成老翁。神头两岸水无穷，伏槛荷花满地红。当时不得君携手，今日山川在眼中。
泻碧沄沄横带郭，浮苍霭霭遥连阁。草木犹疑夏郁葱，风云已见秋萧索。荒歌野舞同醉醒，水果山肴互酬酢。自嫌多病少欢颜，独负嘉宾此时乐。
城南平野寒多露，窗壁含风秋气度。邻桑槭槭已欲空，悲虫啾啾促机杼。柴门半掩扫鸟迹，独抱残编与神遇。韩公既去岂能追，孟子有来还不拒。
春江窈窈来无地，飞帆浩浩穷天际。朝出吴川夕霅溪，回首乔林吹岸荠。柁师高卧自啸歌，戏彼挽舟行复止。人生万事反衍多，道路后先能几何。
太白巃嵷东南驰，众岭环合青纷披。烟云厚薄皆可爱，树石疏密自相宜。阳春已归鸟语乐，溪水不动鱼行迟。生民何由得处所，与兹鱼鸟相谐熙。
曾子文章众无有，水之江汉星之斗。挟才乘气不媚柔，群儿谤伤均一口。吾语群儿勿谤伤，岂有曾子终皇皇。借令不幸贱且死，后日犹为班与扬。
淙淙万音落石颠，皎皎一派当檐前。清风高吹鸾鹤唳，白日下照蛟龙涎。浮云妆额自能卷，缺月琢钩相与县。朱门试问幽人价，翡翠鲛绡不直钱。
越山长青水长白，越人长家山水国。可怜客子无定宅，一梦三年今复北。浮云缥缈抱城楼，东望不见空回头。人间未有归耕处，早晚重来此地游。
先生岁晚事田园，鲁叟遗书废讨论。问讯桑麻怜已长，按行松菊喜犹存。农人调笑追寻壑，稚子欢呼出候门。遥谢载醪袪惑者，吾今欲辩已忘言。
爱公池馆得忘机，初日留连至落晖。菱暖紫鳞跳复没，柳阴黄鸟啭还飞。径无凡草唯生竹，盘有嘉蔬不采薇。胜事阆州虽或有，终非吾土岂如归。
欹眠随水转东垣，一点炊烟映水昏。漫漫芙蕖难觅路，翛翛杨柳独知门。青山呈露新如染，白鸟嬉游静不烦。朱雀航边今有此，可能摇荡武陵源。
柴荆散策静凉飚，隠几扁舟白下潮。紫磨月轮升霭霭，帝青云幕卷寥寥。数家鸡犬如相识，一坞山林特见招。尚忆木瓜园最好，兴残中路且回桡。
相扶照水弄春柔，发似矜夸敛似羞。碧合晚云霞上起，红争朝日雪边流。我无丹白知如梦，人有朱铅见即愁。疑此冶容诗所忌，故将樛木比绸缪。
故人辞禄未忘情，语我犹能作捍城。身不自遭如贡薛，儿应堪教比韦平。老罴岂得长高卧，雏凤仍闻已闲生。把盏祝公公莫拒，缁衣心为好贤倾。
迷子山前涨一洲，木人图志失编收。年多但有柳生肘，地僻独无茅盖头。河侧鲍生干尚立，江边屈子槁将投。未妨他日称居士，能使君疑福可求。
杌尔何年客此洲，飘流谁弃止谁收。无心使口肝使目，有干作身根作头。暴露神灵难寄托，祷祠村落几依投。纷纷翦纸真虚负，立槁安知富可求。
恩容楚老护松楸，复得一龚从我游。讲肄剧谈兼祖谢，舞雩高蹈异求由。北寻五柞故未慭，东挽三杨仍有樛。陟𪩘降原从此始，但无瑶玉与君舟。
握手东冈雪满簪，后期惆怅老吴蚕。芳辰一笑真难值，暮齿相思岂久堪。他日杜诗传渭北，几时周宅对漳南。百年邂逅能多少，且可勤来共草庵。
生涯聊占水中洲，岂即乘桴逐圣丘。身与凫飞仍雁集，心能茅靡亦波流。由来杞梓常先伐，谁谓菰蒲可久留。乘兴吾庐知未厌，故移修竹拟延驺。
点也自殊由与求，既成春服更何忧。拙于人合且天合，静与道谋非食谋。未爱京师传谷口，但知乡里胜壶头。嗟予老矣无一事，复得此君相与游。
去年音问隔淮州，百谪难知亦我忧。前日杯盘共江渚，一欢相属岂人谋。山蟠直渎输淮口，水抱长干转石头。乘兴舟舆无不可，春风从此与公游。
乌榜登临兴未休，共言何许更消忧。联裾萧寺寻真觉，方驾孙陵吊仲谋。语罢每开欢笑口，诗来仍掉苦吟头。已知轩冕真吾累，且可追随马少游。
白下门东春水流，相看一噱散千忧。穿梅入柳曾莫逆，度壍缘冈初不谋。世事但如吹剑首，官身难即问刀头。长临锻灶真自苦，有兴复来从我游。
乐世闲身岂易求，岩居川观更何忧。放怀自事如初服，买宅相招亦本谋。名誉子真矜谷口，事功新息困壶头。知君于此皆无累，长得追随圹埌游。
千骑东方占上头，如何误到北山游。清明若睹兰亭月，暖热因忘蕙帐秋。投老始知欢可惜，通宵豫以别为忧。西归定有诗千首，想肯重来贲一丘。
投老逍遥屺与堂，天刑真已脱桁杨。缘源静翳无鱼淰，度谷深追有鸟颃。每苦交游寻五柳，最嫌尸祝扰庚桑。相看不厌唯夫子，风味真如顾建康。
三秋不见每惓惓，握手山林复怅然。后会敢期黄耉日，相看且度白鸡年。畏途石栈王尊驭，荣路金门祖逖鞭。一代官仪新藻拂，得瞻宸宇想留连。
久知乘传入西州，鸡黍从容本不谋。户外惊尘尺书至，眼中飞浪片帆收。山林病骨烦三顾，湖海离肠欲万周。尚有光华贲岑寂，箧中佳句得长留。
东归行路叹贤哉，碧落新除宠上才。白傅林塘传画去，吴王花鸟入诗来。唱酬自有微之在，谈笑应容逸少陪。除此两翁相见外，不知三径为谁开。
断芦洲渚落枫桥，渡口沙长过午潮。山鸟自呼泥滑滑，行人相对马萧萧。十年长自青衿识，千里来非白璧招。握手祝君能强饭，华簪常得从鸡翘。
知君非我载醪人，终日相随免污茵。赏尽高山见流水，唱残白雪值阳春。中分香积如来钵，对现毗耶长者身。谁拂定林幽处壁，与君图写继吾真。
道林真骨葬青霄，窣堵千秋未寂寥。宝势旁连大江起，尊形独受众山朝。云泉别寺分三径，香火幽人止一瓢。我亦鹫峰同听法，岁时歌呗岂辞遥。
往来城府住山林，诸法翛然但一音。不与物违真道广，每随缘起自禅深。舌根已浄谁能坏，足迹如空我得寻。岁晚北窗聊寄傲，蒲萄零落半床阴。
箨龙将雨绕山行，注远投深静有声。云涌浴槽朝自暖，虹垂斋镬午还晴。铜瓶各满幽人意，玉甃因高正士名。神力可嗟妨智巧，桔槔零落便苔生。
倦童疲马放松门，自把长筇倚石根。江月转空为白昼，岭云分暝与黄昏。鼠摇岑寂声随起，鸦矫荒寒影对翻。当此不知谁客主，道人忘我我忘言。
空见方坟涌半霄，难将生死问参寥。应身东返知何国，瑞像西归自本朝。遗寺有门非辇路，故池无钵但僧瓢。独龙下视皆陈迹，追数齐梁亦未遥。
碧玉旋螺恍隔霄，冠山仙冢亦寥寥。空余华构延风月，无复灵踪落市朝。帐座追严多献宝，供盘随施有操瓢。他方出没还如此，与物何心作迩遥。
联屏盖障一寻方，南设钩帘北置床。侧座对敷红絮暖，仰窗分启碧纱凉。毡庐易以梅烝坏，锦幄终于草野妨。楚谷越藤真自称，每糊因得减书囊。
盘互长干有绝陉，并包佳丽入江亭。新霜浦溆绵绵净，薄晚林峦往往青。南上欲穷牛渚怪，北寻难忘草堂灵。箯舆却走垂杨陌，已戴寒云一两星。
病与衰期每强扶，鸡壅桔梗亦时须。空花根蒂难寻摘，梦境烟尘费扫除。耆域药囊真妄有，轩辕经匮或元无。北窗枕上春风暖，漫读毗耶数卷书。
小姑未嫁与兰支，何恨流传乐府诗。初学水仙骑赤鲤，竟寻山鬼从文狸。缤纷云𧜭空棠檝，绰约烟鬟独桂旗。弄玉有祠终或往，飞琼无梦故难知。
道人传业自天台，千里翛然赴感来。梵行毗沙为外护，法筵灵曜得重开。已能为我迂神足，便可随方长圣胎。肯顾北山如慧约，与公西崦𣃁莓苔。
毁车为屋仅容身，三岁相要薄主人。昼寓椁砖常至夜，冬沿沟彴复寻春。南陔不洎公归里，苍墓垂成我丧亲。后会纵多无此乐，山林投老一伤神。
潮沟东路两牛鸣，十亩漪涟一草亭。委质山林如许国，寄怀鱼鸟欲忘形。纷纷易变浮云白，落落谁钟老柏青。尚有使君同好恶，想随秋水肯扬舲。
青丘神父能为政，碧落仙翁好作诗。旧事齐儿应共记，新篇楚老得先知。怀砖大岘如迎日，供帐阊门胜去时。若与鸱夷斗百草，锦囊佳丽敌西施。
十年怊怅蹑山阡，终欲持杯滴到泉。东路角巾非故约，西州华屋漫修椽。幽明永隔休炊黍，真俗相妨久绝弦。遗墨每看疑邂逅，复随人事散如烟。
岭云合处小盘桓，人得敷衾马解鞍。寒荚著天榆历历，浄华浮海桂团团。交游涣散渊明喜，吏卒萧条叔夜宽。方丈老翁无一发，更知来不为皮冠。
蓼虫事业无余习，刍狗文章不更陈。隠几自怜居丧我，倨堂谁觉似非人。难堪藏室称中士，祗合箕山作外臣。尚有少缘灰未死，欲持新句恼比邻。
莫疑禅伯未知禅，莫笑仙翁不学仙。灵骨肯传黄蘗烬，真心自放赤松烟。莲华世界何关汝，楮叶工夫浪费年。露鹤声中江月白，一灯岑寂拥书眠。
缭绕山如涌翠波，人家一半在烟萝。时丰笑语春声早，地僻追寻野兴多。窣堵朱甍开北向，招提素脊隠西阿。暮年要与君携手，处处相烦作好歌。
刀匕初无欲凊人，如何灶鬼尚嫌嗔。翛翛短褐方炀火，冉冉青烟已被宸。邂逅焚巢连鸟雀，仓黄濡幕愧比邻。王阳幸有囊衣在，报赏焦头亦未贫。
若木昏昏末有鸦，冻雷深闭阿香车。抟云忽散簁为屑，翦水如分缀作花。拥帚尚怜南北巷，持杯能喜两三家。戏挼弄掬输儿女，羔袖龙钟手独叉。
神女青腰宝髻鸦，独藏云气委飞车。夜光往往多联璧，白小纷纷每散花。珠网𫄥连拘翼座，瑶池淼漫阿环家。银为宫阙寻常见，岂即诸天守夜叉。
惠施文字黑如鸦，于此机缄漫五车。皭若易缁终不染，纷然能幻本无花。观空白足宁知处，疑有青腰岂作家。慧可忍寒真觉晚，为谁将手少林叉。
寄声三足阿环鸦，问讯青腰小驻车。一一照肌宁有种，纷纷迷眼为谁花。争妍恐落江妃手，耐冷疑连月姊家。长恨玉颜春不久，画图时展为君叉。
戏摇微缟女鬟鸦，试咀流酥已颊车。历乱稍埋冰揉粟，消沉时点水圆花。岂能舴艋真寻我，且与蜗牛独卧家。欲挑青腰还不敢，直须诗胆付刘叉。
靓妆严饰曜金鸦，比兴难工漫百车。水种所传清有骨，天机能织皦非花。婵娟一色明千里，绰约无心熟万家。长此赏怀甘独卧，袁安交戟岂须叉。
雪山马口出琉璃，闻说诸天与护持。此水遥连八功德，供人真浄四威仪。当时迦叶无尘染，何事阌乡有土思。道力起缘非一路，但知瓢饮是生疑。
吴楚东南最上游，江山多在物华楼。遥瞻旌节临尊俎，独卧柴荆阻献酬。想有新诗传素壁，怪无余墨到沧洲。湡浯南望重重绿，章水还能向此流。
洒扫东庵置一床，于君独觉故情长。有言未必输摩诘，无法何曾泥饮光。天壤此身知共弊，江湖他日要相忘。犹贪半偈归思索，却恐提桓妄揣量。
周南麟趾圣人风，未有驺虞系召公。雅颂兼陈为四始，笙歌合奏以三终。讨论诏使成书上，休澣恩容着籍通。墙面岂能知奥义，延陵听赏自为聪。
得贤方慕北山莱，赤白中天二府开。功谢萧规惭汉第，恩从隗始诧燕台。曾留上主经过迹，更费高人赋咏才。自古落成须善颂，扫除东阁望公来。
荣观流传动草莱，中官赐设上尊开。鼓歌䆗窱听疑梦，肴果联翩馈有台。斧藻故应宜旧德，栋梁非复称凡材。虚堂欲踵曹参事，试问齐人或肯来。
昭陵持橐从游人，更见熙宁第四春。宝称中开移玉座，华灯错出映朱尘。辇前时看新歌舞，仗外还如旧徼巡。投老逢时追往事，却含愁思度天津。
并筤含风下玉除，宫商挟奏斐然殊。福祥周室流为火，恩泽尧樽散在衢。伏枕但能知广乐，挥毫何以报明珠。愿留巾箧归田日，追咏公欢每自娱。
承华往岁幸踌躇，风月清谈接绪余。并辔趁朝今已老，连墙得屋喜如初。诛茅我梦江皋地，浇薤公思洛水渠。敛退故应容拙者，先营环堵祭牢蔬。
宫阙初晴气象饶，宝车攒毂会东朝。重轮庆自离明发，内壤阴随解泽消。赐篚外廷纷锦绣，燕庖中禁续薪樵。联翩入贺知君意，咫尺威颜不隔霄。
城郭名王据两陲，军前一日送降旗。羌兵自此无传箭，汉甲如今不解累。幕府上功联旧伐，朝廷称庆具新仪。周家道泰西戎喙，还见诗人咏串夷。
区种抛来六七年，春风条蔓想宛延。难追老圃莓苔径，空对珍盘玳瑁筵。嘉种忽传河右壤，灵苗更长阙西偏。故畦穿𣃁知何日，南望钟山一慨然。
朝廷今日四夷功，先以招怀后殪戎。胡地马牛归陇底，汉人烟火起湟中。投戈更讲诸儒艺，免胄争趋上将风。文武佐时惭吉甫，宣王征伐自肤公。
翊戴三朝冕有蝉，归荣今作地行仙。且开京阙萧何第，未放江湖范蠡船。老景已邻周吕尚，庆门方似汉韦贤。一觞岂足为公寿，愿赋长虹吸百川。
衣冠原庙汉家仪，羽卫亲来此一时。天子当怀霜露感，都人亦叹鼓箫悲。纷纷瑞气随云汉，漠漠荣光上日旗。尘土未惊阊阖闭，绿槐空覆影参差。
池上野鹅无数好，晴天镜里雪毰毸。似怜暄暖鸣相逐，疑恋宽闲去却回。京洛尘沙工点污，江湖矰弋饱惊猜。羽毛的的人难近，嗟此谋身或有才。
斋禁虽严异太常，萧然高卧意何长。烟含欲暝宫庭紫，日映新秋省闼黄。壮节易摧行踽踽，华年相背去堂堂。追攀坐叹风尘隔，空听钧天梦帝乡。
窃禄祠官久见容，每持金石荐宸衷。钧天忽忽清都梦，方丈寥寥弱水风。知结胜缘人意外，想寻陈迹马蹄中。新诗起我超然兴，更感钟山蕙帐空。
荫幄晴云拂晓开，传呼仙仗九天来。披香殿上留朱辇，太液池边送玉杯。宿蕊暖含风浩荡，戏鳞清映日徘徊。宸章独与春争丽，恩许赓歌岂易陪。
霭霭祥云辇路晴，传呼万岁杂春声。蔽亏玉仗宫花密，映烛金沟御水清。珠蕊受风天下暖，锦鳞吹浪日边明。从容乐饮真荣遇，愿赋嘉鱼颂太平。
百年文物士优游，万国今方似缀旒。发策东堂招俊乂，回舆北苑罢倡优。忽随诸彦登龙尾，尚忆当年应鹄头。独望清光无补报，更惭虚食太官羞。
渺渺金河涨欲平，数支分绿报清明。常萦辇路漂花去，更引流杯送酒行。静见金舆穿树影，清含玉漏过墙声。衰颜一照自多感，回首江南春水生。
汉水泱泱绕凤林，岘山南路白云深。如何忧国忘家日，尚有求田问舍心。直以文章供润色，未应风月负登临。超然便欲遗荣去，却恐元龙会见侵。
文墨由来妙禁中，家传岂独赋河东。平生听想风声早，数日追随笑语同。御水新如鸭头绿，宫花更有鹤翎红。看花弄水聊为乐，不晚朝廷相弱翁。
苑中谁得从春游，想见渐台瓦欲流。御水曲随花影转，宫云低绕乐声留。年华未破清明节，日暮初回祓禊舟。更觉至尊思虑远，不应全为拙倡优。
东门人物乱如麻，想见新鞯照路华。午鼓已传三刻漏，从官初赐一杯茶。匆匆殿下催分首，扰扰宫前听卖花。归去莫言天上事，但知呼客饮流霞。
殿阁抡材覆等差，从臣今日擅文华。杨雄识字无人敌，何逊能诗有世家。旧德醉心如美酒，新篇清目胜真茶。一觞一咏相从乐，传说犹堪异日夸。
娇云漠漠护层轩，嫩水溅溅不见源。禁柳万条金细撚，宫花一段锦新翻。身闲始更知春乐，地广还同避世喧。不恨玉盘冰未赐，清谈终日自蠲烦。
帘垂咫尺断经过，把卷空闻笑语多。论众势难专可否，法严人更谨谁何。文章直使看无颣，勋业安能保不磨。疑有高鸿在寥廓，未应回首顾张罗。
童子常夸作赋工，暮年羞悔有杨雄。当时赐帛倡优等，今日论才将相中。细甚客卿因笔墨，卑于尔雅注鱼虫。汉家故事真当改，新咏知君胜弱翁。
邂逅联裾殿阁春，却愁容易即离群。相知不必因相识，所得如今过所闻。近代声名出卢骆，前朝笔墨数渊云。与公家世由来事，愧我初无百一分。
班行想望岁空多，知有龙门未敢过。和近圣人师展季，勇为君子盗荆轲。三刀旧协庭闱梦，五腨今传里巷歌。复道谏书尝满箧，不唯诗句似阴何。
画史虽非顾虎头，还能满壁写沧洲。九衢京洛风沙地，一片江湖草树秋。行数鯈鱼宾共乐，卧看鸥鸟吏方休。知君定有扁舟意，却为丹青肯少留。
篝灯时见语惊人，更觉挥毫捷有神。学问比来多可喜，文章非特巧争新。蕉中得鹿初疑梦，牖下窥龙稍眩真。邂逅两贤时所服，坐令孤朽得相因。
五马渡江开国处，一牛吼地作庵人。结蟠茅竹才方丈，穿筑沟园未过旬。我久欲忘言语道，君今来见句文身。思量何物堪酬对，棒喝如今总不亲。
省中何忽有崔嵬，六幅生绡坐上开。指点便知岩石处，登临新作使君来。雅怀重向丹青得，胜势兼随翰墨回。更想杜郎诗在眼，一江春雪下离堆。
漠漠秋阴护掖垣，青云祇在两楹间。宫楼唱罢鸡人远，门阙朝归虎士闲。华盖北瞻夭帝座，蓬莱东想道家山。却惭久此随诸彦，文采初无豹一斑。
掖门相对敞铜镮，䡾䡾飞甍在两间。润色平生知地禁，登临此日愧身闲。浮云倒影移窗隙，落木回飙动屋山。忽忆初来秋尚早，紫微花点绿苔斑。
谏书平日皂囊中，朝路争看一马骢。汉节饱曾冲海雾，楚帆聊复借湖风。皇华命使今为重，直道酬君远亦同。投老承明无补助，得为湘守即随公。
一马春风北首燕，却疑身得旧山川。阳浮树外沧江水，尘涨原头野火烟。日借嫩黄初著柳，雨催新绿稍归田。回头不见辛夷发，始觉看花是去年。
灯火匆匆出馆陶，回看永济日初高。似闻空舍鸟乌乐，更觉荒陂人马劳。客路光阴真弃置，春风边塞祇萧骚。辛夷树下乌塘尾，把手何时得汝曹。
朱颜使者锦貂裘，笑语春风入贝州。欲报京都近消息，传声车马少淹留。行人尽道还家乐，骑士能吹出塞愁。回首此时空慕羡，惊尘一段向南流。
青山如浪入漳州，铜雀台西八九丘。蝼蚁往还空垄亩，骐𬴊埋没几春秋。功名盖世知谁是，气力回天到此休。何必地中余故物，魏公诸子分衣裘。
留犁挠酒得戎心，并袷通欢岁月深。奉使由来须陆贾，离亲何必强曾参。燕人候望空瓯脱，胡马追随出蹛林。万里春风归正好，亦逢佳客想挥金。
满眼霜吹宿草根，谩知新岁不逢春。却疑青嶂非人世，更觉黄云是塞尘。万里张侯能奉使，百年曾子肯辞亲。自怜许国终无用，何事纷纷客此身。
万户千门车马稀，行人却返鸟休飞。玲珑翦水空中堕，的皪装春树上归。素发联华惊老大，玉颜争好羡轻肥。朝来已贺丰年瑞，更问田家果是非。
朝来看雪咏君诗，想见朱衣在赤墀。为问火城将策试，何如云屋听窗知。曲墙稍觉吹来密，穷巷终怜扫去迟。欲访故人非兴尽，自缘无路得传卮。
大梁春费宝刀催，不似湖阴有早梅。今日盘中看翦彩，当时花下就传杯。纷纷自向江城落，杳杳难随驿使来。知忆旧游还想见，西南枝上月徘徊。
皖城终岁静如山，府掾应从到日闲。一水碧罗裁缭绕，万峰苍玉刻孱颜。旧游笔墨苔今老，浪走尘沙鬓已斑。揽辔羡君桥北路，春风枝上鸟关关。
刘郎今日拥旌麾，传到江南喜可知。上冢还须击羊豕，下车应不问狐狸。无人敢效公荣酒，为我聊寻逸少池。亦见岭头花烂熳，更将春色寄相思。
涧水横斜石路深，水源穷处有丛林。青鸳几世开兰若，黄鹤当年瑞卯金。败壁数峰连粉墨，凉烟一穗起檀沈。十年亲友半零落，回首旧游成古今。
京岘城南隠映深，两牛鸣地得禅林。风泉隔屋撞哀玉，竹月缘阶贴碎金。藻井仰窥尘漠漠，青灯对宿夜沈沈。扁舟过客十年事，一梦此山愁至今。
才高明主眷方深，属郡闻风自革心。闾里不须多按治，山川从此数登临。茅檐坐隔云千里，柏垄初抽翠一寻。东望泫然知有寄，但疑公岂久分襟。
青嵩碧洛曾游地，墨绶铜章忽在身。拥马尚多畿甸雪，随衣无复禁城尘。古来学问须行己，此去风流定慰人。更忆少陵诗上语，知君不负巩梅春。
江上斋船驻彩桡，鸣笳应满绿杨桥。久为汉吏知文法，当使淮人服教条。拱木延陵瞻故国，丛祠瓜步认前朝。登临莫负山川好，终欲东归听楚谣。
平世求才漫至公，悠悠羁旅士多穷。十年见子尚短褐，千里随人今北风。户外屦贫虚自满，樽中酒贱亦常空。共嫌欲老无机械，心事还能与我同。
彭泽陶潜归去来，素风千岁出尘埃。明时俊老心无累，故里高门子有才。更作园林负城郭，常留花月映池台。却寻五柳先生传，柴水区区但可哀。
高亭五月尚寒生，回首尘沙自郁蒸。砌水乱流穿石底，槛云高出蔽山层。跻攀欲绝人间世，缔构知从物外僧。肠胃坐来清似洗，神奇未怪佛图澄。
挟策穷乡满鬓丝，陂田荒尽岂尝窥。未应谷口终身隠，正合菑川举国推。握手百忧空往事，还家一笑即芳时。柘冈定有辛夷发，亦见东风使我知。
留连山水住多时，年比冯唐未觉衰。篝火尚能书细字，邮筒还肯寄新诗。胡床月下知谁对，蛮榼花前想自随。投老主恩聊欲报，每瞻高躅恨归迟。
虎牢关下水逶迤，想汝飘然过此时。洒血祇添波浪起，脱身难借羽翰追。留连厚禄非朝隠，乖隔残年更土思。已卜冶城三亩地，寄声知我有归期。
朱颜去似朔风惊，白发多于野草生。挟策读书空有得，求田问舍转无成。解鞍乌石冈边坐，携手辛夷树下行。今日追思真乐事，黄尘深处走鸡鸣。
昨日青青尚未齐，忽看春色满高低。陂梅弄影争先舞，叶鸟藏身自在啼。樵𫏋踏云归旧径，渔蓑背雨向前溪。似知我欲逃轩冕，谈笑相过各有携。
画舸幽寻北果园，应将陈迹问桑门。地随墙墅行多曲，天著冈峦望易昏。故国时平空有木，荒城人少半为村。悠悠兴废皆如此，赖付干愁酒一樽。
少年离别意非轻，老去相逢亦怆情。草草杯盘供笑语，昏昏灯火话平生。自怜湖海三年隔，又作尘沙万里行。欲问后期何日是，寄书应见雁南征。
炼师投老演真乘，像劫空王爪与肱。于总持门通一路，以光明藏续千灯。从容发口酬摩诘，邂逅持心契慧能。新句得公还有赖，古人诗字耻无僧。
妍暖聊随马首东，春衫犹未著方空。烟霞送色归瑶水，山木分香绕阆风。壮发已输尘外绿，衰颜漫到酒边红。日斜归去人间世，却记前游似梦中。
江西一节铸黄金，最慰章滨父老心。长孺向来真强予，次公今不异重临。余风尚有欢谣在，陈迹非无胜事寻。豫想新诗能寄我，十年华省故情深。
酿成吴米野油囊，却爱清谈气味长。闲日有僧来北阜，平时无盗出南塘。风亭对竹酬孤峭，雪迳寻梅认暗香。江水中𤃩应未变，一杯终欲就君尝。
齐山置酒菊花开，秋浦闻猿江上哀。此地流传空笔墨，昔人埋没已蒿莱。平生志业无高论，末世篇章有逸才。尚得使君驱五马，与寻陈迹久徘徊。
台殿荒墟辱井堙，豪华不复见临春。北山漠漠云垂地，南埭悠悠水映人。驰道蔽亏松半死，射场埋没雉多驯。登高一曲悲亡国，想绕红梁落暗尘。
叔宝倾陈衍弊梁，可嗟曾不见兴亡。斋祠父子终身费，酣咏君臣举国荒。南狩皖山非故地，北师淮水失名王。天移四海归真主，谁诱昏童肯用良。
怒水凭风雪垄高，乱流追我祇鱼舠。忽看淮月临寒食，想映江春听伯劳。道义当成麟一角，文章已秃兔千毫。后生可畏吾知子，南北何时见两髦。
韶山秀拔江清写，气象还能出搢绅。当我垂髫初识字，看君挥翰独惊人。邮签忽报旌麾入，斋合遥瞻组绶新。握手更谁知往事，同时诸彦略成尘。
二年相值喜同声，并辔尘沙眼亦明。新诏各从天上得，残樽同向月边倾。已嗟后会欢难必，更想前官责尚轻。黾勉敢忘君所勗，古人忧乐有违行。
穿桥度堑祇闲行，咏石嘲花亦漫成。嚼蜡已能忘世味，画脂那更惜时名。长干里北寒山紫，白下门西野水明。此地一廛须卜筑，故人他日访柴荆。
布衣阡陌动成群，卓荦高才独见君。杞梓豫章蟠绝壑，骐𬴊騕袅跨浮云。行藏已许终身共，生死那知半路分。便恐世间无妙质，鼻端从此罢挥斤。
蓬蒿今日想纷披，冢上秋风又一吹。妙质不为平世得，微言唯有故人知。庐山南堕当书案，湓水东来入酒卮。陈迹可怜随手尽，欲欢无复似当时。
百年相望济时功，岁路何知向此穷。鹰隼奋飞凰羽短，骐𬴊埋没马群空。中郎旧业无儿付，康子高才有妇同。想见江南原上墓，树枝零落纸钱风。
栅锁城扉晓一开，柂牙车轴转成雷。黄尘欲碍龟山出，白浪空分汴水来。澄观有材邀昧陋，霁云无力报奸回。骚人此日追前事，悲气随风动管灰。
多难漂零岁月赊，空余文墨旧生涯。相看楚越常千里，不及朱陈似一家。发为感伤无翠葆，眼从瞻望有玄花。唯诗与我宽愁病，报尔何妨赋棣华。
衣裘南北弊风尘，志趣卑污已累亲。流俗尚疑身察察，交游方笑党频频。远同鱼乐思濠上，老使鸥惊耻海滨。邂逅得君还恨晚，能明吾意久无人。
家山松菊半荒芜，杖策穷年信所如。占见地灵非卜筮，算知人贵自陶渔。久谙郭璞言多验，老比颜含意更疏。祇欲勒成方士传，借君名姓在新书。
奔走风云四面来，坐看山垄玉崔嵬。平治险秽非无德，润泽焦枯是有才。势合便疑包地尽，功成终欲放春回。寒乡不念丰年瑞，只忆青天万里开。
天上空多地上稀，初寒风力故应微。那能镇压黄尘起，强欲侵凌白日飞。邑犬横来矜意气，窟蟾偷出助光辉。都城只有袁安惫，我亦年年幸赐衣。
溪杏山桃欲占新，高梅放蕊尚娇春。额黄映日明飞燕，肌粉含风冷太真。玉笛悲凉吹易散，冰纨生涩画难亲。争妍喜有君诗在，老我翛然敢效颦。
旧挽青条冉冉新，花迟亦度柳前春。肌冰绰约如姑射，肤雪参差是太真。摇落会应伤岁晚，攀翻剩欲寄情亲。终无驿使传消息，寂寞知谁笑与颦。
中郎笔墨妙他年，晚与君游喜象贤。款款故情初未憗，飘飘新句总堪传。英才但未遭文举，明主宁当弃浩然。投赠临分加组丽，小诗能不强雕镌。
巧与天成未觉殊，国工施手岂须臾。根连沧海蓬莱阔，势压黄河砥柱孤。坐上烟岚生紫翠，影中楼阁见青朱。为山观水皆良喻，谁向君家识所趋。
一水衣巾翦翠绡，九峰环珮刻青瑶。生才故有山川气，卜筑兼无市井嚣。三叶素风门阀在，十年陈迹履綦销。归荣早晚重携手，莫负幽人久见招。
渐老偏谙世上情，已知吾事独难行。脱身负米将求志，勠力求田岂为名。高论颇随衰俗废，壮怀难值故人倾。相逢始觉宽愁病，搔首还添白发生。
怀抱难开醉易醒，晓歌悲壮动秋城。年光断送朱颜去，世事栽培白发生。三亩未成幽处宅，一身还逐众人行。可怜蜗角能多少，独与区区触事争。
霈然甘泽洗尘寰，南亩东郊共慰颜。地望岁功还物外，天将生意与人间。霁分星斗风雷静，凉入轩窗枕簟闲。谁似浮云知进退，才成霖雨便归山。
辇路行看斗柄东，帘垂殿阁转春风。树林隠翳灯含雾，河汉欹斜月坠空。新蕊漫知红簌簌，旧山常梦直丛丛。赏心乐事须年少，老去应无日再中。
共说才高世所珍，诸贤谁敢望光尘。讨论润色今为美，学问文章老更醇。赋拟相如真复似，诗看子建的应亲。仍闻悟主言多直，许史家儿往往嗔。
门外鸣驺送响频，披衣强起赴鸡人。火城夜暗云藏阙，玉座朝寒雪被宸。邂逅欲成双白鬓，萧条难得两朱轮。犹怜退食亲朋在，相与吟哦未厌贫。
汉宫娇额半涂黄，粉色凌寒透薄妆。好借月魂来映烛，恐随春梦去飞扬。风亭把盏酬孤艳，雪径回舆认暗香。不为调羹应结子，直须留此占年芳。
结子非贪鼎鼐尝，偶先红杏占年芳。从教腊雪埋藏得，却怕春风漏泄香。不御铅华知国色，祇裁云缕想仙装。少陵为尔牵诗兴，可是无心赋海棠。
浅浅池塘短短墙，年年为尔惜流芳。向人自有无言意，倾国天教抵死香。须袅黄金危欲堕，蒂团红蜡巧能装。婵娟一种如冰雪，依倚春风笑野棠。
不得黄花九日吹，空看野叶翠葳蕤。渊明酩酊知何处，子美萧条向此时。委翳似甘终草莽，栽培空欲傍藩篱。可怜蜂蝶飘零后，始有闲人把一枝。
香叶由来耐岁寒，几经真赏驻鸣銮。根通御水龙应蛰，枝触宫云鹤更盘。怪石误蒙三品号，老松先得大夫官。知君劲节无荣慕，宠辱纷纷一等看。
一春强半勒花风，几日园林几树红。汲汲追攀常恨晚，纷纷吹洗忽成空。行看果下苍苔地，已作人间白发翁。岂惜解鞍留夜饮，此身醒醉与谁同。
墙西高树结阴稠，步屣穷年向此留。白日屡移催我老，清风一至使人愁。纷纷暝鸟惊还合，渺渺凉蝉咽欲休。回首旧林归未得，看看知复几春秋。
区区随传换冬春，夜半悬崖托此身。岂慕王尊能许国，直缘毛义欲私亲。施为已坏生平学，梦想犹归寂寞滨。风月一歌劳者事，能明吾意可无人。
梁公壮节就夔魖，陶令清身托酒徒。政在房陵成底事，年称甲子亦何须。江山彭泽空遗像，岁月柴桑失故区。末俗此风犹不竞，诗翁叹息未应无。
离家当日尚炎风，叱驭归时九月穷。朝渡藤溪霜落后，夜过麾岭月明中。山川道路良多阻，风俗谣言苦未通。唯有鄱君人共爱，流传名誉满江东。
青发朱颜各少年，幅巾谈笑两欢然。柴桑别后余三径，天禄归来尽一廛。邂逅都门谁载酒，萧条江县去鸣弦。犹疑甫里英灵在，到日凭君为舣船。
沁水名园好物华，露盘分送子云家。新妆欲应何人面，彩笔知书几叶花。曾和郢中歌白雪，亦陪天上饮流霞。春风已得同心赏，更拟携诗载酒夸。
昔人何计亦何思，许国忧民适此时。寓兴中园为远趣，托名华榜有新诗。数株碧柳苍苔地，一丈红蕖渌水池。坐听楚谣知岁美，想衔杯酒问花期。
颓垣断壍有平沙，老木荒榛八九家。河势东南吹地坼，天形西北倚城斜。倾壶语罢还登眺，岸帻诗成却叹嗟。万事因循今白发，一年容易即黄花。
茆堂竹树水之滨，耕稼逍遥似子真。小吏一身今倦宦，先生三亩独安贫。欲抛县印辞黄绶，来伴山冠戴白纶。祇恐明时收士急，不容家有两闲人。
漫构轩窗意亦深，滔滔浮俗倦登临。诗书千载经纶志，松竹四时萧洒心。晓枕不容春梦到，夜灯唯许月华侵。行看富贵酬勤苦，车马重来拾翠阴。
名郎此地昔徘徊，天诱良孙接踵来。万屋尚歌余泽在，一轩还向旧堂开。右军笔墨空残沼，内史文章祇废台。邑子从今夸胜事，岂论王谢世称才。
恭轩静对北堂深，新𣃁檀栾一亩阴。膝下往来前日事，眼中封植去年心。每怀樽斝沾余沥，独喜弦歌有嗣音。肯构会须门阀大，世资何用满籝金。
学兼文武在吾曹，别后应看虎豹韬。欲问庙堂谁镇抚，尚传边塞敢惊骚。旌旗急引飞黄下，烽火遥连太白高。闻说荆人亦憔悴，家家还愿献春醪。
魏留十七助防边，埋没盐州十八年。衣屦穷空委胡妇，糗粮辛苦待山田。关河旧路频回首，腹背他时两受鞭。邂逅得归耶战死，母随人去亦萧然。
丁年结客盛游从，宛洛毡车处处逢。吟尽物华愁笔老，醉消春色爱醅浓。垆间寂寞相如病，锻处荒凉叔夜慵。早晚青云须自致，立谈平取彻侯封。
王孙旧读五车书，手把山阳太守符。未驾朱轓辞辇毂，却分金节佐均输。人才自古常难得，时论如君岂久孤。去去便看归奏计，莫嗟行路有崎岖。
看君东下霅溪船，回首纷纷已五年。簪笔少留吾所望，剖符轻去此何缘。高麾行路穿秦树，骏马归时著蜀鞭。子墨文章应满箧，承明宣室正详延。
请郡东南促去程，拍堤江水照红旌。仁声已逐春风到，使节犹占夜斗行。箭落皂雕毚兔避，句传炎海鳄鱼惊。麒麟不是人间物，汉诏先应召贾生。
北都两去不辞勤，仕路论材况出群。一相开藩尝负弩，三年通籍更从军。清谈犹得当时事，遗爱应从此日闻。我忆荆溪山最乐，看君摩翮上青云。
东都曾以一当千，场屋声名十五年。晚赐绿衣随宦牒，始操丹笔事戎旃。明时正欲精搜选，荣路何当力荐延。赖有史君能好士，方看一鹗在秋天。
晚扶衰惫寄人间，应接纷纷祇强颜。挂席每谙东汇水，采芝多梦旧游山。故人独往今为乐，何日相随我亦闲。归见江东诸父老，为言飞鸟会知还。
山川相对一悲翁，往事纷纷梦寐中。邂逅故人恩意在，低徊今日笑言同。看吹陌上杨花满，忽忆岩前蕙帐空。亦见桐乡诸父老，为传衰飒病春风。
单已安那示入禅，草堂难望故依然。山今岁暮终岑寂，人更天寒最静便。隠迹亦知甘自足，凭心岂吝慰相怜。所闻不到荆门耳，人老禾新又一年。
南阳居士月城翁，曾习禅那问色空。卓荦想超文字外，低徊却寄语言中。真心妙道终无二，末学殊方自不同。此理世间多未悟，因君往往叹西风。
青溪相值各青春，老去临流辄损神。事事只随波浪去，年年空得鬓毛新。论心未忍遗横目，干世还忧近逆鳞。嘉句感君邀我厚，自嗟才不异常人。
金陵邂逅府东偏，手得新蒲每共编。采石偶耕垂百日，青溪并钓亦三年。君才有用方求禄，我志无成稍问田。一笑欲论心迹事，白头相就且欹眠。
湖海声名二十年，尚随乡赋已华颠。却归甫里无三径，拟傍胥山就一廛。朱毂风尘休怅望，青鞋云水且留连。故人亦见如相问，为道方寻木雁篇。
道合由来不易谋，岂无和氏识荆璆。一川浊水浮文鹢，千里轻帆落武丘。身退岂嫌吾道进，学成方悟众人求。西风乞得东南守，杖策还能访我不。
邑屋为儒知善政，市门多粟见丰年。追攀更觉相逢晚，谈笑难忘欲别前。客幕雅游皆置榻，令堂清坐亦鸣弦。轻舟后夜沧江北，回首春城空黯然。
壮志高才偃一藩，更嗟贤路此时难。长幡欲动何妨屈，老骥能行岂易闲。沙市放船寒月白，渚宫留御古苔斑。知公未厌还随诏，归看功名重太山。
初见彤庭赐履双，便参东阁寄南邦。时闻正论除疑网，每读高辞折慢幢。陈迹欲寻无复日，旧恩思报有如江。风流今见佳公子，投老心旌一片降。
超然京洛谅难双，处在家庭誉在邦。道义门中窥户牖，风骚坛上见麾幢。素书款款谁怜杜，彩笔遒遒独胜江。信美贤公有才子，笃诚真复类尨降。
呼门初起外廷臣，秀气棱棱动搢绅。谈论坐来能慰我，篇章传出亦惊人。生刍一束他年阙，伐木相求此地新。便欲与君同乐处，穷通余事不关身。
洗雨吹风一月春，山红漫漫绿纷纷。褰裳远野谁从我，散策空陂忽见君。青眼坐倾新岁酒，白头追诵少年文。因嗟涉世终无补，久使高材雍上闻。
东风渺渺客天涯，病眼先春已见花。远欲报君羞强聒，老知随俗厌雄夸。穷通往事真如梦，得失秋毫岂更嗟。邂逅故人唯有醉，醉中衣帻任欹斜。
城中灯火照青春，远引吾方避纠纷。游衍水边追野马，啸歌林下应山君。愁寻径草无求仲，喜对檐花有广文。邂逅一樽聊酩酊，声名身后岂须闻。
远迹荒郊谢俊豪，春风谁与驻干旄。故交重趼恩何厚，新句连篇韵更高。美似狂酲初啖蔗，快如衰病得观涛。久知坏冶成天巧，岂与人间共一陶。
无能私愿祇求田，时物安能学计然。凿井未成歌击壤，射熊犹得梦钧天。遥思故国归来日，留滞新恩已去年。携手与君游最乐，春风波上水溅溅。
山陂畴昔从吾亲，诸父先生各佩纷。零落长年谁语此，迟回故地却逢君。衣冠偶坐论经术，襁褓当时刺绣文。更怪高材终未遇，有司何日选方闻。
山水玄晖去后空，骚人还向此间穷。小诗聊与论孤愤，大句安知辱两雄。秦甲久愁荆剑利，赵兵今窘汉旗红。背城不敢收余烬，马首翩翩只欲东。
少时为学岂身谋，欲老低徊各自羞。乘马从徒真扰扰，求田问舍转悠悠。弦歌旧国平生乐，鞍马新年几日留。坐想摇鞭杨柳路，春风先我入皇州。
霜雪纷纷上鬓毛，忧时自悔目空蒿。桑麻祇欲求三亩，势利谁能算一毫。此地旧传公子札，吾心真慕伯成高。飘然更有乘桴兴，万里寒江正复艚。
几时重接汝南评，两桨留连不计程。白浪黏天无限断，玄云垂野少晴明。平皋望望欲何向，薄宦嗟嗟空此行。会有开樽相劝日，鹡鸰随处共飞鸣。
秋来闲兴每登临，因叩精蓝望碧岑。强策羸骖寻水石，忽惊幽鸟下烟林。同时览物悲欢异，自古忘名趣向深。安得湖山归我手，静看云意学无心。
万里怜君蜀道归，相逢似喜语还悲。江淮别业依前处，日月新阡卜几时。自说曲阿犹未稳，即寻湓水去犹疑。茫然却是陈桥梦，昨日春风马上思。
初驾王门学者师，晚漂湖海众人悲。吹毛未识腰间剑，刺股犹藏袖里锥。卫霍功名还有命，苏张才气久非时。江尤亦见应须饮，莫放穷愁入两眉。
揭节初悲力不任，赐身终愧谬恩临。病来气弱归宜早，偷取官多责恐深。膏泽未施空谤怨，疮痍犹在岂讴吟。黄昏信马江城路，欲访何人话此心。
收科天陛顷同时，回首相欢事亦稀。追讲旧游犀麈脱，交酬新唱彩笺飞。直须倾倒樽中酒，休惜淋浪坐上衣。日暮主翁留客辖，会稽聊滞买臣归。
盛德无心漠北窥，蕃胡亦恐势方羸。塞垣高垒深沟地，幕府轻裘缓带时。赵将时皆思李牧，楚音身自感钟仪。惭君许我论边锁，俎豆平生却少知。
还装欲尽喜舟轻，更喜嘉宾伴此行。野饮不忘鱼可钓，旅羹何惜雁能鸣。西山壮马先归牧，南穴残枭欲就烹。忧国自多廊庙宰，与君诗酒尽交情。
却过兹山已九年，江湖身世只飘然。曲城丘墓心空折，盐步庭闱眼欲穿。惨惨野云生陇底，萧萧饥马立风前。转多愁思摧华发，早晚轻舟上秀川。
二年羁旅越人吟，乞得东南病更侵。殇子未安庄氏义，寿亲还慰鲁侯心。鲜鲜细菊霜前蕊，漠漠疏桐日下阴。浊酒一杯秋满眼，可怜同意不同斟。
萧条行路欲华颠，回首山林尚渺然。三釜祇知为养急，五浆非敢在人先。文章满世吾谁慕，行义如君众所传。宜有至言来助我，可能空寄好诗篇。
云散风流不自禁，天涯无路盍朋簪。空驰上国青泥信，谁和南山白石音。平日离愁宽带眼，讫春归思满琴心。终回一命翩翩驾，独过嵇山锻树阴。
两朝人物叹贤豪，凛凛清风晚见褒。江汉但归沧海阔，丘陵难学太山高。放怀诗酒机先息，回首功名世自劳。久愿作公樽俎客，恨无三亩斲蓬蒿。
灵岩开辟自何年，草木神奇鸟兽仙。一路紫苔通窅窱，千崖青霭落潺湲。山祇啸聚荒禅室，象众低摧想法筵。雪足莫辞重趼往，东人香火有因缘。
欲传道义心犹在，强学文章力已穷。他日若能窥孟子，终身何敢望韩公。抠衣最出诸生后，倒屣尝倾广座中。祇恐虚名因此得，嘉篇为贶岂宜蒙。
诸贤发策未央宫，独得菑川一老翁。曲学暮年终汉相，高谈平日漫周公。君今壮岁收科第，我欲它时看事功。闻说慨然真有意，赠行聊似古人风。
何郎冰雪照青春，应敌皆言笔有神。鲁国儒人何独少，元君画史故应真。百年冠盖风云会，万里山川日月新。可但诸公能品藻，会须天子擢平津。
一迳森然四座凉，残阴余韵去何长。人怜直节生来瘦，自许高材老更刚。会与蒿藜同雨露，终随松柏到冰霜。烦君惜取根株在，欲乞伶伦学凤凰。
车马纷纷白昼同，万家灯火暖春风。别开阊阖壶天外，特起蓬莱陆海中。尽取繁华供侠少，祇分牢落与衰翁。不知太乙游何处，定把青藜独照公。
素心非不慕前修，自怪因循欲白头。猎较趣时终琐琐，画墁营职信悠悠。濠梁最忆知鱼乐，牢策翻惭为彘谋。尚有故人能慰我，诗成珠玉每相投。
宅带园林五亩余，萧条还似茂陵居。杀青满架书新缮，生白当窗室久虚。孤学自难窥奥密，重言犹得慰空疏。相思每欲投诗社，只待春蒲叶又书。
平生身事略相同，三岁连墙左廏中。更得谬恩分省舍，又将衰鬓作邻翁。联翩久傍官槐绿，契阔今看楚蓼红。不欲与君为远别，沙台吹帽约秋风。
塞垣花气欲飞浮，眼底纷纷绿渐抽。悠远山川嗟我老，急难兄弟想君愁。旧知白日诸曹满，试问红灯几客留。时节只应无意思，亦如行路判春休。
同官同齿复同科，朋友婚姻分最多。两地尘沙今龃龉，二年风月共婆娑。朝伦孰与君材似，使指将如我病何。升黜会应从此异，愿偷闲暇数经过。
客路花时祇搅心，行逢御水半晴阴。背城野色云边尽，隔屋春声树外深。香草已堪回步履，午风聊复散衣襟。忆君载酒相追处，红萼青跗定满林。
万里书归说我愁，知君不忘北城幽。一篇封禅才难学，三亩蓬蒿势易求。欲与山僧论地券，愿为邻舍事田畴。应须急作南征计，漠北风沙不可留。
水边幽树忆同攀，曾约移居向此间。欲语林塘迷旧径，却随车马入他山。飞花着地容难冶，鸣鸟窥人意转闲。物色可歌春不返，相思空复惨朱颜。
一别三年各一方，此身漂荡只殊乡。看沙更觉蓬莱浅，数日空惊霹雳忙。渺渺水波低赤岸，蒙蒙云气淡扶桑。登临旧兴无多在，但有浮槎意未忘。
襄阳州望古来雄，耆旧相传有素风。四叶表闾唐尹氏，一门逃世汉庞公。故家遗俗应多在，美景良辰定不空。遥忆习池寒夜月，几人谈笑伴诗翁。
志食长年不得休，一巢无地拙于鸠。聊为薄宦容身者，能免高人笑我不。道德文章吾事落，尘埃波浪此生浮。看君别后行藏意，回顾灊楼祇自羞。
道人心与世无求，隠几萧然在此楼。坐对高梧倾晓月，看翻清露洗新秋。登临更欲邀元亮，披写还能拟惠休。顾我不知天上乐，虚疑昨夜梦仙游。
我老愿为臧丈人，君今少壮岂长贫。好须自致青冥上，可且相从寂寞滨。深谷黄鹂娇引子，曲埼翠碧巧藏身。寻幽触静还成兴，何必区区九陌尘。
紫荆山下物华新，只与都城共一春。令节想君携绿酒，故情怜我踏黄尘。泔鱼已悔他年事，搏虎方收末路身。欲寄微言书不尽，试寻僧阁望西人。
客舍街南初著巾，与君兄弟即相亲。当年岂意两家子，今日更为同社人。京洛风尘嗟阻阔，江湖杯酒惜逡巡。归帆岭北茫茫水，把手何时寂寞滨。
山下飞鸣黄栗留，溪边饮啄白符鸠。不知此地从君处，亦有他人继我不。尘土生涯休荡涤，风波时事只飘浮。相看发秃无归计，一梦东南即自羞。
三年不上邺王台，鸿雁归时又北来。水底旧波吹岁换，柳梢新叶卷春回。尘沙漠漠凋双鬓，箫鼓匆匆把一杯。劳事欲歌无与和，衰颜思见故人开。
牢落何由共一樽，相望空复叹芝焚。济时尚负生平学，慰我应多别后文。可但风流追甫白，由来家世出机云。行吟强欲偷新格，自笑安能到万分。
浩荡宫门白日开，君王高拱试群材。学如吾子何忧失，命属天公不可猜。意气未宜轻感慨，文章尤忌数悲哀。男儿独患无名尔，将相谁云有种哉。
客舍风尘弊彩衣，悲吟重见雁南飞。荆山和氏方三献，太学何生且一归。旷野已寒谙独宿，长年多难惜分违。巾箱所得皆幽懿，亦见乡人为发挥。
城北横冈走翠虬，一堂高视两三州。淮岑日对朱栏出，江岫云齐碧瓦浮。墟落耕桑公恺悌，杯觞谈笑客风流。不知岘首登临处，壮观当时有此不。
孟光求婿得梁鸿，庑下相随不讳穷。卓荦才名今日事，萧条门巷古人风。五噫尚与时多忤，一笑兼忘我屡空。六月尘沙不相贷，泫然搔首又西东。
寒鸦对立西风树，幽草环生白露庭。清坐苦无公事扰，高谈时有故人经。思君异日投朱绂，过我何时载渌醽。及此江湖气萧爽，最宜相值倒吾瓶。
逸少池边有旧山，几年征泪染衣斑。驽骀自饱方争路，騕袅长饥不在闲。雪涨江南归浩荡，烟埋河朔去间关。劳歌一听皆愁思，况我心非木石顽。
宜春城郭绕楼台，想见登临把一杯。湿湿岭云生竹箘，冥冥江雨熟杨梅。政成定入邦人咏，诗就还随驿使来。错莫风沙愁病眼，不知何日为君开。
不为摧伤改性灵，静中犹见好仪形。每怜今日长垂翅，却悔当时误翦翎。医得旧创犹有法，相知多难岂无经。稻粱且向人间觅，莫羡抟风起北冥。
白鸥生意在沧波，不为风尘有网罗。年抵冯唐初未半，才方疏广岂能多。孤清楚国知谁继，遗爱郴人想共歌。嗟我欲归真未晚，雪舟乘兴会相过。
漂流曾落此江边，忆与诗翁赋浩然。乡国去身犹万里，驿亭分首已三年。北城红出高枝靓，南浦青回老树圆。还似昔时风露好，只疑谈笑在君前。
天末海门横北固，烟中沙岸似西兴。已无船舫犹闻笛，远有楼台祗见灯。山月入松金破碎，江风吹水雪崩腾。飘然欲作乘桴计，一到扶桑恨未能。
射策曾称蜀郡雄，朝廷重得汉司空。应留赐席丹涂地，误责飞刍紫塞功。三径欲归无旧业，百城先至有清风。潞山直与天为党，回首孙高想见公。
遥知彼俗经兵后，应望名公走马来。陛下柬求今日始，胸中包畜此时开。山西豪杰归囊牍，渭北风光入酒杯。堪笑陋儒昏鄙甚，略无谋术赞行台。
秋风摧剥利如刀，漠漠昏烟玩日高。眼看南山露崖窾，心随东水转波涛。归期正自凭蓍蔡，生理应须问酒醪。还有诗书能慰我，不多霜雪上颠毛。
楼影侵云百尺斜，行人楼上忆天涯。情多自悔登临数，目极应惊怅望赊。一曲平芜连古树，半分残日带明霞。潘郎何用悲秋色，祇此伤春发已华。
河流南苑岸西斜，风有晶光露有华。门柳故人陶令宅，井桐前日总持家。嘉招欲覆杯中渌，丽唱仍添锦上花。便作武陵樽俎客，川源应未少红霞。
旧年台榭扫流尘，职闭朱门岁又新。花影隙中看袅袅，车音墙外去辚辚。相逢岂少佳公子，一醉何妨薄主人。祇向东风邀载酒，定知无奈帝城春。
羁旅儿童得近邻，相知邂逅即情亲。当时岂意两家子，此地更为同社人。勋业弹冠知白首，文章投笔让青春。万金虽愧君多产，比我渊明亦未贫。
春风满地月如霜，拂晓钟声到景阳。花底袷衣朝宿卫，柳边新火起严妆。冰残玉甃泉初动，水涩铜壶漏更长。从此暄妍知几日，便应𫛸鴂损年芳。
京师花木类多奇，常恨春归人未归。车马喧喧走尘土，园林处处锁芳菲。残红已落香犹在，羁客多伤涕自挥。我亦悠悠无事者，约君联骑访郊圻。
黄田港北水如天，万里风樯看贾船。海外珠犀常入市，人间鱼蟹不论钱。高亭笑语如昨日，末路尘沙非少年。强乞一官终未得，祇君同病肯相怜。
置将从来欲善师，百城蹉跌起毫厘。驱除久费兵符出，按抚纷烦使节移。恩泽易行穷苦后，功名常见急难时。孺文此日风流在，直笔他年岂愧辞。
曾咏常州送主人，岂知身得两朱轮。田畴泛滥川方壅，厨传萧条市亦贫。以我薄材思拊伛，赖君余教得因循。询求故有风谣在，不独镵诗尚未泯。
一马常随世事驰，岂论江徼与河湄。已成白发潘常侍，更似青衫杜拾遗。勋业傥来知有命，文章聊欲见无期。喜君材俊能从我，力学何妨和子思。
关外寻君信马蹄，漫成诗句任天倪。花枝到眼春相照，山色侵衣晚自迷。今日笑谈还喜共，经年劳逸固难齐。生涯零落归心懒，多谢殷勤杜宇啼。
十年江海别常轻，岂料今随寡嫂行。心折向谁论宿昔，魂来空复梦平生。音容想像犹如昨，岁月萧条忽已更。知汝此悲还似我，欲为西望涕先横。
南北蹉跎成两翁，悲欢邂逅笑言同。全家欲出岭云外，匹马肯寻山雨中。趋府折腰嗟踽踽，听泉分手惜匆匆。寄声但有加餐饭，才业如君岂久穷。
华阳仙伯有茆卿，官府今传在赤城。三鹤不归犹地胜，二君能到亦心清。诗中慷慨悲陈迹，篇末殷勤奖后生。遥想青云知可附，坐看闾巷得名声。
穷冬追路出西津，得侍茫然两见春。发册久嗟淹国士，起家初命慰乡人。行辞北阙楼台丽，归佐南州县邑新。班草数行衣上泪，何时杖屦却相亲。
云埋月缺晕寒灰，飚发齐如巨象豗。纵勇万川冰柱立，纷披千障土囊开。鲁门未怪爰居至，郑圃何妨御寇来。终夜不眠谁与共，坐忘唯有一颜回。
门前白道自萦回，门下青莎间绿苔。杂树绕花鶑引去，坏檐无幕雁归来。寂寥谁共樽前酒，牢落空留案上杯。我忆故乡诚不浅，可怜𫛸鴂重相催。
梵馆清闲侧布金，小塘回曲翠文深。柳条不动千丝直，荷叶相依万盖阴。漠漠岑云相上下，翩翩沙鸟自浮沈。羁人乐此忘归思，忍向西风学越吟。
崒云台殿起崔嵬，万里长江一酒杯。坐见山川吞日月，杳无车马送尘埃。雁飞云路声低过，客近天门梦易回。胜概唯诗可收拾，不才羞作等闲来。
飞甍孤起下州墙，胜势峥嵘压四方。远引江山来控带，平看鹰隼去飞翔。高蝉感耳何妨静，赤日焦心不废凉。况是使君无一事，日陪宾从此倾觞。
故人名字在瀛洲，邂逅低徊向此留。鸥鸟一双随坐啸，荷花十丈对冥搜。水涵樽俎清如洗，山染衣巾翠欲流。宣室应疑鬼神事，知君能复几来游。
钟山漠漠水洄洄，西有陵云百尺台。万物已随和气动，一樽聊与故人来。天边幽鸟鸣相和，地上晴烟扫不开。愁眼看春长恐尽，直须去取六龙回。
板舆去国宦三年，华屋归来地一偏。种竹常疑出冬笋，开池故合涌寒泉。身闲楚老犹能戏，道胜邹人不更迁。嗟我强颜无所及，想君为乐更焦然。
扁舟欲动更徘徊，一笑相看病眼开。事忤贵人今见节，政行豪县众称材。忽惊岁月侵双鬓，却喜山川共一杯。落日乱流江北去，离心犹与水东回。
剑阁天梯万里寒，春风此日白衣冠。乌辞反哺颠毛黑，鸟引思归口血丹。行路想君今眚瘦，相逢添我老悲酸。浮云渺渺吹西去，每到原头勒马看。
玉堂新样世争传，况以蛮溪绿石镌。嗟我长来无异物，愧君持赠有佳篇。久埋瘴雾看犹湿，一取春波洗更鲜。还与故人袍色似，论心于此亦同坚。
为有檀栾占雒阳，忆归杖策此徜徉。观鱼得意还知乐，入鸟忘机肯乱行。未敢许君轻去国，不应如我漫为郎。中园日涉非无趣，保此千钟慰北堂。
江梅落尽雨昏昏，去马来牛漫不分。当此沈阴无白日，岂知炎旱有彤云。琴弦欲缓何妨促，画蠹微生故可熏。回首凉秋知未远，会须重曝阮郎裈。
宠参时宰道人琳，气盖诸公弟季心。胜践肯论山在险，冥搜欲与海争深。摇摇北下随帆影，踽踽东来想足音。握手更知禅伯远，隔云灵鹫碧千寻。
漳南开士好丛林，慧剑何年出水心。独往便应诸漏尽，相逢未免故情深。槛窥山鸟有真意，窗听海潮非世音。一笑上方人事外，不知衰境两侵寻。
霸祖孤身取二江，子孙多以百城降。豪华尽出成功后，逸乐安知与祸双。东府旧基留佛刹，后庭余唱落船窗。黍离麦秀从来事，且置兴亡近酒缸。
归计何时就一廛，寒城回首意茫然。野林细错黄金日，溪岸宽围碧玉天。飞兔已闻追騕袅，太阿犹恨失龙泉。遥知更忆河滨友，从事能忘我独贤。
尘土轻飏不自持，纷纷生物更相吹。翻成地上高烟雾，散在人间要路岐。一世竞驰甘睬目，几家清坐得轩眉。超然祇有江湖上，还见波涛恐我时。
退公诗酒乐华年，欲取幽芳近绮筵。种玉乱抽青节瘦，刻缯轻染绛花圆。风霜不放飘零早，雨露应从爱惜偏。已向美人衣上并，更留佳客赋婵娟。
森森直干百余寻，高入青冥不附林。万壑风生成夜响，千山月照挂秋阴。岂因粪壤栽培力，自得乾坤造化心。廊庙乏材应见取，世无良匠勿相侵。
坛庙千年草不生，幽真曾此荫余清。月枝地上流云影，风叶天边过雨声。材大贤于人有用，节高仙与世无情。秦山陂下今迷处，苦里宫中漫得名。
天机自动岂关情，能作人间物外声。暝聒一堂无客梦，晓悲千嶂有猿惊。庙中奏瑟沈三叹，堂下吹箫失九成。俚耳纷纷多郑卫，直须闻此始心清。
高蝉抱壳悲声切，新鸟争巢谇语忙。长树老阴欺夏日，晚花幽艳敌春阳。云归山去当檐静，风过溪来满坐凉。物物此时皆可赋，悔予千里不相将。
楼堞相望一日程，春风吹急似摇旌。莫言乐国无愁梦，赖把新诗有故情。客舍五浆非所愿，私田三径会须成。青云自致归公等，如我何缘得此声。
宜秋西望碧参差，忆看乡人禊饮时。斜倚水开花有思，缓随风转柳如痴。青天白日春常好，绿发朱颜老自悲。跋马未堪尘满眼，夕阳偷理钓鱼丝。
缺月昏昏漏未央，一灯明灭照秋床。病身最觉风露早，归梦不知山水长。坐感岁时歌慷慨，起看天地色凄凉。鸣蝉更乱行人耳，正抱疏桐叶半黄。
簿领纷纷惜此时，起携佳客散沈迷。十围但见诸营柳，九曲难寻故国溪。牵埭欲随流水远，放船终碍画桥低。子猷清兴何曾尽，想忆高斋更一跻。
君作新台拟岘山，羊公千载得追攀。歌钟殷地登临处，花木移春指顾间。城似大堤来宛宛，溪如清汉落潺潺。时平不比征吴日，缓带尤宜向此闲。
朝廷孝治称今日，乡郡荣归及壮时。关吏相呼迎印绶，里儿争出望旄麾。北堂已足夸三釜，南亩当今识两歧。独我尚留真有命，天于人欲本无私。
故人为邑士多称，繇赋宽赊狱讼平。老吏闭门无重糈，荒山开陇有新粳。方挥玉麈日边坐，又结铜章天外行。此去料君归不久，挟材如此即名卿。
客舍飞尘尚满鞯，却寻东路想茫然。白头反哺秦乌侧，流血思归蜀鸟前。今日相逢知怅望，几时能到与留连。行看万里云西去，倚马春风不忍鞭。
飘然逐客出都门，士论应悲玉石焚。高位纷纷谁得志，穷途往往始能文。柴桑今日思元亮，天禄何时召子云。直使声名传后世，穷通何必较功勋。
北平上谷当时守，气略人推李广优。还见子孙持汉节，欲临关塞抚羌酋。云边鼓吹应先喜，日下旌旗更少留。五字亦君家世事，一吟何以称来求。
儿曹曾上洛城头，尚记清波绕驿流。却想山川常在梦，可怜颜发已惊秋。辟书今日看君去，着籍长年叹我留。三十六峰应好在，寄声多谢欲来游。
刘郎高论坐嘘枯，幕府调胹用绪余。笔下能当万人敌，腹中尝记五车书。闻多望士登天禄，知有名臣荐子虚。且复弦歌穷塞上，祇应非晚召相如。
青溪看汝始蹁跹，兄弟追随各少年。壮尔有行今纳妇，老吾无用亦求田。初来淮北心常折，却望江南眼更穿。此去还知苦相忆，归时快马亦须鞭。
手持官牒出神皋，迎客遥知贺酒醪。照映里门非白屋，欺凌春草有青袍。宦游虽晚何妨久，饿显从来不必高。孝友父兄家法在，想能清白遗儿曹。
作客兰陵迹已陈，为传谣俗记州民。沟塍半废田畴薄，厨传相仍市井贫。常恐劳人轻白屋，忽逢佳士得朱轮。殷勤话此还惆怅，最忆荆溪两岸春。
桐乡振廪得周旋，芍水修陂道路传。日想僝功追往事，心知为政似当年。鲂鱼鱍鱍归城市，秔稻纷纷载酒船。楚相祠堂仍好在，胜游思为子留篇。
槃礴西南江与岷，石犀金马世称神。桑麻接畛余无地，锦绣连城别有春。结绶相随通籍久，推车此去辟书新。知君不为山川险，便忘吾家叱驭人。
故人为县楚江边，海角犹闻政事传。万井已安如赤子，一麾今去上青天。应开醉眼酴醿下，莫起归心杜宇前。报主代亲俱有地，几人忠孝似君全。
子房筹策汉时功，身退超然慕赤松。余烈尚能开后世，高材今复继前踪。执鞭始负平生愿，操几何知此地逢。窃食一官惭未艾，绪言方赖赐从容。
子真家世子云乡，风力才华岂易当。回首古人多隠约，致身今日独辉光。谟明久合分三府，治剧聊须试一方。从此政成何所报，百城无事祇耕桑。
四十青衫更旅人，悠悠饥马傍沙尘。久留上国言空富，却走南州食转贫。自作诗书能见志，应知时命不关身。江湖胜事从今数，肯但悲歌寂寞滨。
才高诸彦故无嫌，兄弟同时举孝廉。东观外除方墨绶，西州相见已苍髯。灵胥引水清穿市，神禹分山翠入帘。好去弦歌聊自慰，郡人谁敢慢陶潜。
一官留隠太常中，生事萧然信所穷。有力尚期当世用，无求今见古人风。邅回旧学皆残藁，邂逅相看各老翁。他日卜居何处好，溪山还欲与君同。
蜀山万里一青袍，石栈天梯棰辔高。多学似君宁易得，小官于此亦徒劳。行追西路聊班草，坐忆南州欲梦刀。他日寄声能问我，应从锦水至江皋。
漫披陈蠹学经纶，捧檄生平祗为亲。闻道不先从事早，课功无状取官频。岂堪置足青冥上，终欲回身寂寞滨。俯仰谬恩方自歉，惭君将比洛阳人。
强行南仕莫辞勤，闻说田园已旷耘。纵使一区犹有宅，可能三月尚无君。且同元亮倾樽酒，更与灵均续旧文。此道废兴吾命在，世间滕口任云云。
九卿初命亚三司，朝吏相瞻得老师。南阙便还新印绶，东舟只载旧书诗。汉庭饯客无佳句，越水归装有富赀。回首千年见疏范，共疑今事胜当时。
诏取名郎入宪台，此时方急济时才。圣聪应已虚心待，奸党宁无侧目猜。白笔岂知权可畏，皂囊还请上亲开。伫闻谠论能医国，飞报频随驿骑来。
清江漫漫绕城流，尚忆城边系小舟。射虎未能随李广，割鸡空欲戏言游。云埋塞路惊尘合，霜入春风满鬓愁。此日君书苦难得，谩多鸿雁起南洲。
城上啼乌破寂寥，思君何处坐岧峣。应须绿酒酬黄菊，何必红裙弄紫箫。落木云连秋水渡，乱山烟入夕阳桥。渊明久负东篱醉，犹分低心事折腰。
夜别江船晓解骖，秋城气象亦潭潭。山从树外青争出，水向沙边绿半涵。行问啬夫多不记，坐论公瑾少能谈。只愁地僻无宾客，旧学从谁得指南。
行看野气来方勇，卧听秋声落竟悭。淅沥未生罗豆水，苍茫空失皖公山。火耕又见无遗种，肉食何妨有厚颜。巫祝万端曾不救，只疑天赐雨工闲。
莫嗟荒僻又离群，且喜风谣岭北闻。铜柱虽然蛮徼接，竹符还是汉家分。春书来逐衡阳雁，秋骑归看陇首云。相见会知南望苦，病骸今似沈休文。
偶著儒冠敢陋今，自怜多负少时心。轾轩已任人前后，揭厉安知世浅深。挟策有思悲慷慨，负薪无力病侵淫。愧君绿绮虚投赠，更觉贫家报乏金。
尘土波澜不自期，飘然身与愿相违。衰根要路知难植，病羽长年欲退飞。高论已嗟能听少，力行还恨赋材微。惭君俊少今知我，一见心如客得归。
绿发溪山笑语中，岂知翻手两成翁。辛夷屋角抟香雪，踯躅冈头挽醉红。想见旧山茅径在，追随今日板舆空。渭阳车马嗟何及，荣禄方当与子同。
斗粟犹惭报礼轻，敢嗟吾道独难行。脱身负米将求志，戮力乘田岂为名。高论几为衰俗废，壮怀难值故人倾。荒城回首山川隔，更觉秋风白发生。
溪谷溅溅嫩水通，野田高下绿蒙茸。和风满树笙簧杂，霁雪兼山粉黛重。万里有家归尚隔，一廛无地去何从。伤春故欲西南望，回首荒城已暮钟。
少年倏忽不再得，后日欢娱能几何。顾我面颜衰更早，怜君身世病还多。窗间暗淡月含雾，船底飘飖风送波。一寸古心俱未试，相思中夜起悲歌。
手得封题手自开，一篇美玉缀玫瑰。众知圆媚难论报，自顾穷愁敢角才。君卧南阳惟畎亩，我行西路亦风埃。相逢不必嗟劳事，尚欲赓歌咏起哉。
父兄为学众人知，小弟文章亦自奇。家势到今宜有后，士才如此岂无时。久闻阳羡溪山好，颇与渊明性分宜。但愿一门皆贵仕，时将车马过茆茨。
山亭新破一方苔，白帝留花满四隈。野艳轻明非傅粉，秋光清浅不凭材。乡穷自作幽人伴，岁晚谁为静女媒。可笑远公池上客，却因松菊赋归来。
秀骨厖眉倦往还，自然清誉落人间。闲中用意归诗笔，静外安身比太山。欲倩野云朝送客，更邀江月夜临关。嗟予踪迹飘尘土，一对孤峰几厚颜。
墙屋虽无好鸟鸣，池塘亦未有蛙声。树含宿雨红初入，草倚朝阳绿更生。万物天机何得丧，百年心事不将迎。与君杖策聊观化，搔首春风眼尚明。
飘然羁旅尚无涯，一望西南百叹嗟。江拥涕洟流入海，风吹魂梦去还家。平生积惨应销骨，今日殊乡又见花。安得此身如草树，根株相守尽年华。
一峰高出众山颠，疑隔尘沙道里千。俯视烟云来不极，仰攀萝茑去无前。人间已换嘉平帝，地下谁通句曲天。陈迹是非今草莽，纷纷流俗尚师仙。
翛然杖屦出尘嚣，鸡犬无声到泬寥。欲见五芝茎叶老，尚攀三鹤羽翰遥。容溪路转迷横彴，仙几风来得堕樵。兴罢日斜归亦懒，更磨碑藓认前朝。
扪萝路到半天穷，下视淮洲杳霭中。物外真游来几席，人间荣愿付苓通。白云坐处龙池杳，明月归时鹤驭空。回首三君谁更似，子房家世有高风。
万屋相夸漆与丹，笑歌长在绮纨间。彩船春戏城边水，画烛秋寻寺外山。忆我屡随游客入，喜君今赴辟书还。遥知曼倩威行久，赤笔应从到日闲。
季主逡巡居卜肆，弥明邂逅作诗翁。曾令宋贾叹车上，更使刘侯惊坐中。杳杳人传多异事，冥冥谁识此高风。行歌过我非无谓，唯恨贫家酒盏空。
人间尚有薄寒侵，和气先薰草树心。丹白自分齐破蕾，青黄相向欲交阴。潺潺嫩水生幽谷，漠漠轻烟动远林。病得一官随太守，班春无助愧周任。
青衫憔悴北归来，发有霜根面有埃。群吠我方憎猘子，一鸣谁更识龙媒。功名落落求难值，日月沄沄去不回。胜事与身何等近，酒樽诗卷数须开。
田宅荒凉去复来，诗书颜发两尘埃。忘机自许鸥相狎，得祸谁期鹤见媒。此道未行身有待，古人不见首空回。何当水石他年住，更把韦编静处开。
怪石巉巉上泬寥，昔人于此奏箫韶。水清但有嘉鱼出，风暖何曾毒草摇。今日淹留君按节，当时嬉戏我垂髫。因寻旧政询遗老，为作新诗变俚谣。
灵场奔走尚无功，去马来车道不通。风助乱云阴更密，水争高岸气尤雄。平时沟洫今多废，下户京囷久已空。肉食自嗟何所报，古人忧国愿年丰。
村落家家有浊醪，青旗招客解袛裯。春风似补林塘破，野水遥连草树高。寄食舟车随处弊，行歌天地此身劳。迟回自负平生意，岂是明时惜一毛。
百年春梦去悠悠，不复吹箫向此留。野草自花还自落，鸣禽相乳亦相酬。旧蹊埋没开新径，朱户欹斜见画楼。欲把一杯无伴侣，眼看兴废使人愁。
鲸海无风白日闲，天门当面险难攀。尘埃掉臂离长陌，琴酒和云入旧山。仁义未饶轩冕贵，功名莫信鬼神悭。郭东一点英雄气，时伴君心夜斗间。
岁暮欣逢盖共倾，川涂南北岂忘情。事经官路心应折，地入家山眼更明。江上月华空自照，梅边春意恰相迎。关河不锁真消息，野客犹能听治声。
分走人间十五年，尘沙吹鬓各苍然。山林渺渺长回首，儿女纷纷忽满前。知子有才思奋发，嗟余无地与回旋。相看一作秦吴别，身世何时两息肩。
大历才臣有此州，昆云今驾鹿轓游。从来所至邦人喜，真复能分圣主忧。千里封疆何足治，一时名迹故应留。属城旧吏虽疲懒，尚可挥毫敌李舟。
误褫云巾别故山，抵吴由越两间关。千家渔火秋风市，一叶归舟暮雨湾。旅病愔愔如困酒，乡愁脉脉似连环。情知带眼从前缓，更恐颠毛自此斑。
汉庭来见一羊裘，默默俄归旧钓舟。迹似磻溪应有待，世无西伯可能留。崎岖冯衍才终废，索寞桓谭道不谋。勺水果非鳣鲔地，放身沧海亦何求。
蒜山东渡得林丘，邂逅篮舆亦少留。今日更知莱氏隠，暮年长忆武陵游。欲营垣屋随穿𣃁，尚叹尘沙隔献酬。遥约勾吴亭下路，春风深驻五湖舟。
槛临溪上绿阴围，溪岸高低入翠微。日落断桥人独立，水涵幽树鸟相依。清游始觉心无累，静处谁知世有机。更待夜深同徙倚，秋风斜月钓船归。
清燕新碑得自蒙，行吟如到此堂中。吏无田甲当时气，民有庄周后世风。庭下早知闲木索，坐间遥想御丝桐。飘然一往何时得，俛仰尘沙欲作翁。
君作新诗故起予，一吟聊复报双鱼。杖藜高径谁来往，散帙空堂自卷舒。树外鸟啼催晚种，花间人语趁朝虚。春风处处堪携手，何事临池苦学书。
篁竹荒茅五亩余，生涯山蕨与泉鱼。家贫殖货羞端木，乡里传书比仲舒。白日忆君聊远望，青林嗟我似逃虚。春风渺渺乌塘尾，漫得东来一纸书。
数百年来王气消，难将前事问渔樵。苑方秦地皆芜没，山借扬州更寂寥。荒埭暗鸡催月晓，空场老雉挟春骄。豪华祇有诸陵在，往往黄金出市朝。
东浮溪水渡长林，上坂回头一拊心。已觉省烦非仲叔，安能养志似曾参。忧伤遇事纷纷出，疾病乘虚亹亹侵。未有半分求自赎，恐填沟壑更沾襟。
自古功名亦苦辛，行藏终欲付何人。当时黮暗犹承误，末俗纷纭更乱真。糟粕所传非粹美，丹青难写是精神。区区岂尽高贤意，独守千秋纸上尘。
去秋东出汴河梁，已见中州旱势强。日射地穿千里赤，风吹沙度满城黄。近闻急诏收群策，颇说新年又亢阳。贱术纵工难自献，心忧天下独君王。
我看繁讼频搔首，君富才明见亦常。尚有闲襟寻水石，更留佳句似池塘。松苗地合分高下，凫鹤天教有短长。徐上青云犹未晚，可无音问及沧浪。
水边舟动多惊散，何事林间近绝疑。野意肯从威令至，旧巢犹有主人知。不关饮啄春江暖，自在飞鸣夏日迟。览德岂无丹穴凤，到时应让向南枝。
一身兼抱百忧虞，忽忽如狂久废书。畴昔心期俱丧勇，此来腰疾更乘虚。久闻阳羡安家好，自度渊明与世疏。亦有未归沟壑日，会应相近置田庐。
一尊聊有天涯忆，百感翻然醉里眠。酒醒灯前犹是客，梦回江北已经年。佳时流落真何得，胜事蹉跎只可怜。唯有到家寒食在，春风因泛滪溪船。
郁金香是兰陵酒，枉入诗人赋咏来。庭下北风吹急雪，坐间南客送寒醅。渊明未得归三径，叔夜犹同把一杯。吟罢想君醒醉处，钟山相向白崔嵬。
水满陂塘谷满篝，漫移蔬果亦多收。神林处处传箫鼓，共赛元丰第二秋。露积成山百种收，渔梁亦自富虾䲡。无羊说梦非真事，岂见元丰第二秋。
正名百物自轩辕，野老何知强讨论。但可与人漫醤瓿，岂能令鬼哭黄昏。鼎湖龙去字书存，开辟神机有圣孙。湖海老臣无四目，谩将糟粕污修门。
竹根殊胜竹皮冠，欲著先须短发干。要使山林人共见，不持方帽御风寒。无物堪持比此冠，竹皮柔脆谷皮干。故人恋恋绨袍意，岂为哀怜范叔寒。
水际柴门一半开，小桥分路入青苔。背人照影无穷柳，隔屋吹香并是梅。结绮临春歌舞地，荒蹊狭巷两三家。东风漫漫吹桃李，非复当时仗外花。
月堕浮云水卷空，沧洲夜溯五更风。北山草木何由见，梦尽青灯展转中。落帆江口月黄昏，小店无灯欲闭门。侧出岸沙枫半死，系船应有去年痕。
风铁相敲固可鸣，朔兵行夜响行营。如何清世容高卧，翻作幽窗枕上声。南风屋角响萧萧，白日帘垂坐寂寥。爱此宫商有真意，与君倾耳尽今朝。
太虚无实可追寻，叶落松枝谩古今。若见桃花生圣解，不疑还自有疑心。本来无物使人疑，却为参禅买得痴。闻道无情能说法，面墙终日妄寻思。
功名烜赫在三朝，经术从容辅汉条。儒服早纡丞相绂，戎冠再插侍中貂。开仓六塔流人复，出甲甘陵叛党销。东第祇今空画像，当时于此识风标。
铭旌萧飒九秋风，薤露悲歌落月中。华屋几人思谢傅，佳城今日闭滕公。名垂竹帛书勋在，神寄丹青审象同。天上貂蝉曾梦赐，归魂应佩紫阳宫。
心期自与众人殊，骨相知非浅丈夫。独斡斗杓环帝座，亲扶日毂上天衢。锄耰万里山无盗，衮绣三朝国有儒。爽气忽随秋露尽，但留陈迹在龟趺。
两朝身与国安危，典策哀荣此一时。木稼尝闻达官怕，山颓果见哲人萎。英姿爽气归图画，茂德元勋在鼎彝。幕府少年今白发，伤心无路送灵软。
丙魏虽遭汉道昌，岂如公出值虞唐。秀钟旧国山川气，荣附中天日月光。更化事功参虎变，赞元时序得金穰。伤心鼓吹城南陌，回首新阡柏一行。
地蟠江汉久知灵，通德门中见老成。南去伏波推将略，北来光禄擅诗名。密章赠襚连三组，画翣丧车载一旌。阴德故应多后福，可能生子但升卿。
同时献赋久无人，握手悲欢迹已陈。它日白衣霄汉志，暮年朱绂水云身。虚容剑几今长夜，小隠山林祇旧春。岂惜埋辞追往事，齿衰才尽独伤神。
同学金陵最少年，奏书曾用牍三千。盛名非复居人后，壮岁如何弃我先。种橘园林无旧业，采苹洲渚有新篇。蒜山东路春风绿，埋没谁知太守阡。
忆随诸彦附青云，场屋声名看出群。孙宝暮年犹主簿，卜商今日更修文。山川凛凛平生气，草木萧萧数尺坟。欲写此哀终不尽，但令千载少知君。
皖城初得故人诗，叹息龙媒踠壮时。太史滞留终不偶，中郎制作遂无施。二千石禄今何有，四十车书昔漫知。海曲冷云埋拱木，延州空挂暮年悲。
前旌一幅粉书名，行路知君亦涕零。遂失词人空甫里，谩留悲鹤老华亭。主张寿禄无三甲，收拾文章有六丁。归处仙龛终不远，新坟东见海山青。
多才自合至公卿，岂料青衫困一生。太史有书能叙事，子云于世不徼名。丘坟惨淡箕山绿，门巷萧条颍水清。握手笑言如昨日，白头东望一伤情。
处士生涯水一瓢，行年七十更萧条。老妻稻下分遗秉，弱子松间拾堕樵。岂有声名高后世，遂无𫗴粥永今朝。穷魂散漫知何处，甬水东西不可招。
临川楼上柅园中，罗帏绣幕围香风。觥船一棹百分空，看朱成碧颜始红。杏花杨柳年年好，南去北来人自老。旧事无人可共论，惟君与我同怀抱。
春风吹园杂花开，青天露坐始此回。一杯一杯复一杯，笑言溢口何欢咍。古人白骨生青苔，我独不饮何为哉。何时出得禁酒国，垒曲便筑糟丘台。
六代豪华空处所，金陵王气黯然收。烟浓草远望不尽，物换星移度几秋。至竟江山谁是主，却因歌舞破除休。我来不见当时事，上尽重城更上楼。
老人低心逐年少，年少还为老人调。两家挟诈自相欺，四海伤真谁复诮。翻手作云覆手雨，当面输心背面笑。古来人事已如此，今日何须论久要。
中郎有女能传业，颜色如花命如叶。命如叶薄将奈何，一生抱恨常咨嗟。良人持戟明光里，所慕灵妃媲箫史。空房寂寞施𰬸帷，弃我不待白头时。
天不仁兮降乱离，嗟余去此其从谁。自胡之反持干戈，翠蕤云旓相荡摩。流星白羽腰间插，叠鼓遥翻瀚海波。一门骨肉散百草，安得无泪如黄河。
青天漫漫覆长路，一纸短书无寄处。月下长吟久不归，当时还见雁南飞。弯弓射飞无远近，青冢路边南雁尽。两处音尘从此绝，唯向东西望明月。
明明汉月空相识，道路只今多拥隔。去住彼此无消息，时独看云泪横臆。豺狼喜怒难姑息，自倚红颜能骑射。千言万语无人会，漫倚文章真末策。
死生难有却回身，不忍重看旧写真。暮去朝来颜色改，四时天气总愁人。东风漫漫吹桃李，尽日独行春色里。自经丧乱少睡眠，鶑飞燕语长悄然。
归来展转到五更，起看北斗天未明。秦人筑城备胡处，扰扰唯有牛羊声。万里飞蓬映天过，风吹汉地衣裳破。欲往城南望城北，三步回头五步坐。
自断此生休问天，生得胡儿拟弃捐。一始扶床一初坐，抱携抚视皆可怜。宁知远使问名姓，引袖拭泪悲且庆。悲莫悲于生别离，悲在君家留二儿。
当时悔来归又恨，洛阳宫殿焚烧尽。纷纷黎庶逐黄巾，心折此时无一寸。恸哭秋原何处村，千家今有百家存。争持酒食来相馈，旧事无人可共论。
燕山雪花大如席，与儿洗面作光泽。恍然天地半夜白，闺中祇是空相忆。点注桃花舒小红，与儿洗面作华容。欲问平安无使来，桃花依旧笑春风。
一岁已阑人意倦，出门风物更萧然。水摇疏树荒城路，日带浮云欲雪天。未有诗书论进退，谩期身世托林泉。因思漠北离群久，此日穷居赖见贤。
离别何言邂逅同，今知相逐似云龙。苍烟白雾千山合，绿树青天一水容。已谢道涂多自放，将归田里更谁从。庞公有意安巢穴，肯问箪瓢与万钟。
日月沄沄与水争，披襟照见发华惊。少年忧患伤豪气，老去经纶误半生。休向朝廷论一鹗，只知田里守三荆。清溪几曲春风好，已约归时载酒行。
无才处处是穷涂，两地谁传万里书。节物峥嵘催岁暮，溪山萧洒入吾庐。南归犹喜寻同志，北去还闻困索居。佳句不须论旧约，相随阳羡有篮舆。
忆昔都门手一携，春禽初向苧萝啼。梦回金殿风光别，吟到银河月影低。舞急锦腰迎十八，酒酣金盏照东西。何时得遂扁舟去，邂逅从君访剡溪。
萧然生事委江皋，壮士何尝似钓鳌。千里得书来见约，一朝乘兴去忘劳。已将流景休谈笑，聊为知音破郁陶。正是东风将欲发，湖山春色助挥毫。
晓马骎骎路阻修，春风漠漠上衣裘。三年衔恤空余息，一日忘形愿少留。末路悲欢随俯仰，此生身世信沉浮。寄声德操家人道，炊黍吾今且暂休。
烧夜郊原百草荒，弊裘朝去犯严霜。残年意象偏多感，回首风烟更异乡。往返自非名利役，辛勤应见友朋伤。章江犹得同游处，最爱梅花蘸水香。
南游忽忽与谁言，共笑谋生识最昏。万事百年能自信，一箪五鼎不须论。友中惟子长招隠，世上何人可避喧。千里秋风相望处，皖公溪上正开樽。
白雾青烟入马蹄，朝寒瑟瑟树声悲。平山断垅回环失，鸣鸟游鱼上下随。庙算未闻收策士，瘴乡谁与择军麾。忧时自欲寻君语，行路何妨更有诗。
十年一别两相过，前想悲欢慷慨歌。穷去始知风俗薄，静来犹厌事机多。相期鼻目倾肝胆，谁伴溪山避网罗。万里辛勤君旧识，重江应亦畏风波。
画船箫鼓出都时，万里惊鸥去不追。却望尘沙应驻节，会逢山水即吟诗。长鱼俎上通三印，新茗斋中试一旗。只恐远方难久滞，莫愁风物不相宜。
平生不省问田园，白首忘怀道更尊。已上印书通北阙，稍留冠盖饯东门。冯唐老有为郎恋，疏广终无任子恩。今日荣归人所羡，两儿腰绶拥高轩。
侍郎忧国最贤劳，太尉西州第一豪。家庙比来闻泽厚，公孙今果见才高。明时尚使龙蛇蛰，壮志空传虎豹韬。莫厌皖山穷绝处，不妨云水助风骚。
坐觉尘襟一夕空，人间似得羽翰通。暮天窈窈山衔日，爽气骎骎客御风。草木韵沉高下外，星河影落有无中。飘然更待乘桴伴，一到扶桑兴未穷。
风玉萧萧数亩秋，箨龙名为道人留。不须乞米供高士，但与开轩作胜游。此地七贤谁笑傲，何时六逸自赓酬。侵寻衰境心无著，尚有家风似子猷。
茆檐前后欠松萝，百里乘闲向此过。涧水绕田山影转，野林留日鸟声和。萧条鸡犬逢人少，想象乾坤发兴多。世事不如闲静处，知君出处意如何。
春阴天气草如烟，时有飞花舞道边。院落日长人寂寂，池塘风慢鸟翩翩。故园回首三千里，新火伤心六七年。青盖皂衫无复禁，可能乘兴酒家眠。
游观须知此地佳，纷纷人物敌京华。林峦腊雪千家水，城郭春风二月花。彩舫笙箫吹落日，画楼灯烛映残霞。如君援笔宜摹写，寄与尘埃北客夸。
遭时何必问功名，自古难将力命争。万户侯多归世胄，五车书独负家声。才华汝尚为丞掾，老懒吾今合钓耕。外物悠悠无得丧，春郊终日待相迎。
少喜功名尽坦涂，那知干世最崎岖。草庐有客歌梁甫，狗监无人荐子虚。解玩山川消积愤，静忘岁月赖群书。惭君枉盖如平昔，不笑谋生万事疏。
误有声名只自惭，烦君跋马过茅檐。已知原宪贫非病，更许庄周知养恬。世事何时逢坦荡，人情随分值猜嫌。谁能胸臆无尘滓，使我相从久未厌。
解装相值得留连，一望江南万里天。残雪离披山韫玉，新阳杳霭草含烟。余生不足偿多病，乐事应须委少年。惟有爱诗心未已，东归与续棣华篇。
经纶无地委蓬蒿，凛凛胸怀且自韬。谁奋长谋平岭海，犹将余力寄风骚。名惭随俗贫中役，恨未收身物外高。永夜西堂霜月冷，邀君相伴有松醪。
惨惨秋阴绿树昏，荒城高处闭柴门。愁消日月忘身世，静对溪山忆酒樽。南去干戈何日解，东来驲骑此时奔。谁将天下安危事，一把诗书子细论。
五年羁旅倦风埃，旧里依然似梦回。猿鸟不须怀怅望，溪山应亦笑归来。身闲自觉贫无累，命在谁论进有材。秋晚吾庐更萧洒，沙边烟树绿洄洄。
吾君英睿超光武，良将西征捍隗嚣。誓斩郅支聊出塞，生擒颉利始归朝。一丸岂虑封函谷，千骑无由饮渭桥。好立功名标竹素，莫教空说霍嫖姚。
宛宛虹霓堕半空，银河直与此相通。五更缥缈千山月，万里凄凉一笛风。鸥鹭稍回青霭外，汀洲时起绿芜中。骚人自欲留佳句，忽忆君诗思已穷。
欢乐欲与少年期，人生百年常苦迟。白头富贵何所用，气力但为忧勤衰。愿为五陵轻薄儿，生在贞观开元时。斗鸡走犬过一生，天地安危两不知。
浅溪受日光烱碎，野林参天阴翳长。幽鸟不见但闻语，小梅欲空犹有香。长年无可自娱戏，远游虽好更悲伤。安得冬风一吹汝，手把诗书来我旁。
英英白云浮在天，下无根蒂旁无连。西风来吹欲消散，落日起望心悠然。愿回羲和借光景，常使秀色当檐边。时来不道能为雨，直以无心最可怜。
熙河形势压西陲，不觉连营列汉旗。天子坐筹星两两，将军归佩印累累。称觞别殿传新曲，衔璧名王按旧仪。江汉一篇犹未美，周宣方事伐淮夷。
颇怪梅花不肯开，岂知有意待春来。灯前玉面披香出，雪后春容取胜回。触拨清诗成走笔，淋漓红袖趣传杯。望尘俗眼那知此，只买夭桃艳杏栽。
法和衣钵过南华，正叶传师萃一花。胜地雾迷淮水石，望星人指楚天涯。数千松倚西山老，七百僧悲去路赊。一片苍苔涅槃石，至今缭绕白云遮。
丹阳太守意如何，先谒茅卿始下车。展节事君三黜后，收心奉道五旬余。回寻灵药逢芝圃，欲叩真关借玉书。不用从人问通塞，天教吏隠接仙居。
持归霄汉青绫被，去看吴都白马潮。叠鼓渡江寒浪伏，鸣铙入境野云飘。鱼穿杨柳夸鲸脍，人采芙蓉学细腰。家有三槐为太守，弟兄谁似李文饶。
德行文章里闬宗，姓名朝野尽知公。侍亲存没皆全孝，报政初终必竭忠。性直不从花县乐，分安求逸郁堂空。从今永别人间去，笑入蓬瀛阆苑中。
重湖远映日无光，两桨行舟类堵墙。向此柂工犹恐惧，更堪风驭出苍惶。虽知行止悬于命，长离忧虞亦可伤。白首何时裕儋石，从容丈室问空王。
玉指纤纤出后房，似矜随意得奇芳。只愁暖律争先落，赖有凝脂可旋妆。近比含饴知有味，不须嚼蕊自闻香。未应力欲争春巧，喜士深心庶可将。
攀条弄蕊苧罗人，半軃金翘笑整巾。惯见冰肌斜映月，似惊酒面暗生春。诗翁思苦饶先醉，画史愁多恐失真。寄语东风为披拂，莫教容易惹芳尘。
年来恼乱探花人，裂尽陶公漉酒巾。傅粉早工欺白雪，施朱更欲媚阳春。衣冠未怪多侪俗，花木无情亦丧真。他日和羹何所赖，纷纷行见满前尘。
玉骨冰肌冷照人，匀红轻浥绛罗巾。更无凡木能争艳，定向壶中别得春。久稔新诗能写物，须知樽酒可藏真。寄声闭户英夫子，体取居尘不染尘。
留情赋咏尽闻人，似得吴姬为执巾。蝶翅稍应容辨色，桃腮无复敢娇春。似嫌素艳同姑射，着意新妆学太真。栽近华堂歌舞地，未容车马送纤尘。
绝品花逢绝俗人，吟看屡倒接䍠巾。剸烦自昔多余刃，痛饮于今莫负春。喜事擅名虽有素，屡空此语恐非真。典衣贳酒犹非恶，醉任清歌落暗尘。
所困每患失其亲，白首甘为未遇人。饥目屡常昏皂白，晨炊何敢问新陈。强颜愧我犹初仕，策足如君即要津。惜别夜阑重款晤，交情终始暖于春。
弟兄相踵上青冥，遗迹空余压郡城。似惜高风久零落，故开华馆面峥嵘。楼台宛转明朝日，图史纷披照短檠。疑有双凫求紫府，檐间时送步虚声。
仙境清闲识者稀，几人来此学幽栖。红泉瑶草春长在，流水桃花路弗迷。丹气犹涵阶下井，遗踪难认壁间题。祇怜星石今无恙，夜夜寒光北斗齐。
积金峰顶作屏遮，宝阁横空叠彩霞。鹤驾往来茅许宅，龙𫐌交会郭杨家。洞天有望人如玉，尘世休观事若麻。我是方台旧僚友，盍寻归路种云芽。
当年枳棘蕴飞凰，遗爱犹存蔽芾棠。秋水红蕖新幕府，春风绿草旧池塘。芝生瑶圃三重秀，玉出蓝田一尺长。去去宣城勿留滞，谢家勋业待诸郎。
尝思鹏海隔飞翻，曾得天风送羽翰。恩比丘山何以戴，心同金石欲移难。经年空叹音书绝，千里常思道义欢。每向江陵访遗治，邑人犹指县题看。
才毫无地展经纶，白首归来万里身。持节气凌沙漠使，怀章荣动会稽人。平湖翠岫千家月，落日西风一箸莼。南海疲民正回首，满城歌舞颂年椿。
青琐初辞佩守符，过家衣锦耀乡闾。丹心忽厌承明直，白首犹刊丽正书。满目湖山真吏隠，半空楼阁信仙居。若耶老叟嗟来暮，应向江头待隼旟。
若耶溪出若耶山，浪里溶溶入醉闲。仙客曾因一箭赠，樵风长到五云关。数峰蘸碧轻清外，双舸浮春上下间。料得当年乘兴子，为贪烟水宿前湾。
唱奇腾怪可删修，争奈常情胜谬悠。禹贡已书开蜀道，秦人安得粪金牛。万重山势随坤顺，一勺天波到海流。自哂据经违世俗，庶几同志未相尤。
何处珍丛最早开，海云山茗合江梅。忽传诗帅邀肤使，不用歌姬侍宴杯。晓艳鲜明同绮靡，晚妆清淡奉徘徊。此时文酒风流事，岂似临江放荡来。
升山游罢到贤沙，松桧阴中一境赊。自愧簪缨趋仕路，翻怜泉石属僧家。寻穷越国真仙迹，见尽闽封好物华。幸接凭熊拥千骑，红旌归去照残霞。
石梁嵲屼据山流，异迹尝闻记道猷。五百真如谁化灭，三千色界妄探求。灯龛焰古长年在，茗盏花浓继日浮。静境少留尘虑息，松风萧飒又惊秋。
危梁上下庆云端，禅刹翚飞插翠峦。华藏贝多缄秘典，香厨莆塞供珍餐。回廊跨壑千重峻，悬溜当空六月寒。盘礴迥知灵秀境，极高方见地形宽。
院宇萧萧锁暮烟，昔人曾见此升仙。静看今日流渠水，应是当年炼药泉。座上山川疑改旧，林中僧行尽长年。我来寄宿应怀古，始信乡民不妄传。
谢公楼上风流客，紫髯萧疏双鬓白。胸中有气吐虹霓，床头无金失颜色。问君借取骑鹤钱，更欲吸尽长鲸川。出门双桨破寒碧，去学五湖风月仙。
官居隠几望灊山，不似茅檐旧日闲。顾我尘沙添白发，怜君道路失朱颜。江涵秋老鲈鱼美，岸入春风荻笋斑。此味纵佳吾不乐，惟思一马返乡关。
树头啼鸟唤眠觉，无数柳绵飞入袍。乱花绕屋水光动，碧虹漏窗春日高。乳雀趁飞玉蛱蝶，娇鸦啄落金樱桃。倚栏正欲破闲闷，听得酒声鸣小槽。
吴儿经年不识雪，忽惊大片遮空来。黑帝不分苦荒拙，六花一夜随风开。平明扫径招佳客，座上岂无邹与枚。荆州新酿泼醅熟，清光透彻黄金杯。
汉水渺渺东南流，萧萧雨打杏花洲。欲托双鱼寄书札，不知几日到荆州。荆州故人日渐远，到时绿草满沙头。争得报章来阙下，凤林北去不通流。
姚黄左紫虽绝品，不言不笑空夭斜。不如共访张公子，自有三枝解语花。主人耳热更促席，坐客眼乱忘归家。扁舟一夕若风雨，怅望落日沉寒沙。
浮屠藏家多在山，飞舟跨海烦往还。不如广师开此堂，清旷不减山中间。前有怪石天所镵，莓苔模糊苍鬼颜。我时跨马来扣关，访师对石终日闲。
天子晓坐朝明光，丞相叩头三拜章。乞还相印避贤路，愿为天子专城隍。上恩深厚未闻可，丞相退让闻四方。浓书大纸批圣语，鸣驺却入中书堂。
稚儿怕寒床下啼，两骭赤立仍苦饥。天之生汝岂为累，使汝不如凫鹜肌。官家桑柘连四海，岂无寸缕为汝衣。羡尔百鸟有毛羽，冰雪满山犹解飞。
出持旧粟买桑叶，满斗才换几十钱。桑贵粟贱不相直，老蚕仰首将三眠。前日风雨乖气候，冻死箔卷埋中田。蚕不见丝粟空鬴，安得衣食穷岁年。